Document ID: 32006R0954

REGOLAMENT TAL-KUNSILL (KE) Nru 954/2006
tas-27 ta' Ġunju 2006
li jimponi dazju anti-dumping definittiv fuq l-importazzjonijiet ta' ċerti pajpijiet u tubi mingħajr saldaturi, tal-ħadid jew ta' l-azzar, li joriġinaw fil-Kroazja, fir-Rumanija, fir-Russja u fl-Ukrajna, li jħassar ir-Regolamenti tal-Kunsill (KE) Nru 2320/97 u (KE) Nru 348/2000, li jtemm ir-reviżjonijiet interim u ta' skadenza tad-dazji anti-dumping fuq l-importazzjonijiet ta' ċerti pajpijiet u tubi mingħajr saldaturi, tal-ħadid jew ta' l-azzar mhux ligat, li joriġinaw, inter alia, fir-Russja u fir-Rumanija, u li jtemm ir-reviżjonijiet interim u ta' skadenza tad-dazji anti-dumping fuq l-importazzjonijiet ta' ċerti pajpijiet u tubi mingħajr saldaturi, tal-ħadid jew ta' l-azzar mhux ligat, li joriġinaw, inter alia, fir-Russja u fir-Rumanija u fil-Kroazja u fl-Ukrajna
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra r-Regolament tal-Kunsill (KE) Nru 384/96 tat-22 ta' Diċembru 1995 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea (1) (“ir-Regolament bażiku”), u partikolarment l-Artikoli 8, 9, 11(2) u (3) tiegħu,
Wara li kkunsidra l-proposta mressqa mill-Kummissjoni wara li kkonsultat lill-Kumitat Konsultattiv,
Billi:
1. IL-PROĊEDURA
1.1 Il-bidu
(1)
Fil-31 ta' Marzu 2005, permezz ta' avviż (“avviż tal-bidu”) pubblikat fil-Ġurnal Uffiċjali ta' l-Unjoni Ewropea (2), il-Kummissjoni ħabbret il-bidu ta' proċedura ta' anti-dumping, dwar importazzjonijiet fil-Komunità ta' ċerti pajpijiet u tubi mingħajr saldaturi (seamless pipes and tubes, “SPT”), tal-ħadid jew ta' l-azzar (“l-ambitu estiż tal-prodott”) li joriġinaw fil-Kroazja, fir-Rumanija, fir-Russja u fl-Ukrajna, u l-bidu ta' żewġ reviżjonijiet interim ta' dazji anti-dumping fuq l-importazzjonijiet ta' l-SPT tal-ħadid jew ta' l-azzar mhux ligat (“l-ambitu oriġinali tal-prodott”) li joriġinaw, inter alia, fir-Russja u fir-Rumanija, u fil-Kroazja u fl-Ukrajna.
(2)
Il-proċedura ta' anti-dumping inbdiet wara li fl-14 ta' Frar 2005 tressaq lment mill- Kumitat għad-Difiża ta' l-Industrija tat-Tubi Seamless ta' l-Azzar ta' l-Unjoni Ewropea (“min qed jagħmel l-ilment”), f'isem il-produtturi li jirrappreżentaw proporzjon kbir, f'dan il-każ aktar minn 50 %, tal-produzzjoni Komunitarja totali ta' l-ambitu estiż tal-prodott. L-ilment kien fih evidenza ta' dumping tal-prodott imsemmi, kif ukoll ta' ħsara materjali li tirriżulta minnu, u li tqieset biżżejjed sabiex tkun ġustifikata l-inizjazzjoni ta' proċediment.
(3)
Ir-reviżjonijiet interim inbdew mill-Kummissjoni fuq inizjattiva tagħha stess, skond l-Artikolu 11(3) tar-Regolament bażiku, sabiex jagħtu spunt għal kwalunkwe emenda jew revoka neċessarja għal miżuri anti-dumping definittivi imposti mir-Regolament (KE) Nru 2320/97 (3) u mir-Regolament (KE) Nru 348/2000 (4) fuq l-importazzjonijiet ta' l-ambitu oriġinali tal-prodott minn, inter alia, il-Kroazja, ir-Rumanija, ir-Russja u l-Ukrajna (“il-miżuri definittivi”). Jekk jiġi determinat li għandhom jiġu imposti miżuri fuq l-ambitu estiż tal-prodott, tista' tinqala' l-ħtieġa ta' emendament jew taħsir minħabba l-fatt li l-prodotti li fuqhom ġew imposti l-miżuri mir-Regolament (KE) Nru 2320/97 u mir-Regolament (KE) Nru 348/2000, jaqgħu fl-ambitu estiż tal-prodott.
1.2 Il-miżuri fis-seħħ fuq l-ambitu oriġinali tal-prodott
(4)
Ir-Regolament (KE) Nru 2320/97 impona dazji anti-dumping fuq l-importazzjonijiet ta' l-ambitu oriġinali tal-prodott li joriġinaw, inter alia, fir-Rumanija u fir-Russja. Permezz tad-Deċiżjonijiet 97/790/KE (5) u 2000/70/KE (6), ġew aċċettati impenji mingħand esportaturi, inter alia, fir-Rumanija u fir-Russja. Permezz tar-Regolament (KE) Nru 1322/2004 (7), bi skop ta' prudenza b'rabta ma' l-imġiba anti-kompetittiva ta' ċerti produtturi Komunitarji fl-imgħoddi (ara l-premessa (9) et sequitur ta' dak ir-Regolament), ġie deċiż li ma jiġux applikati aktar il-miżuri fis-seħħ fuq l-importazzjonijiet ta' l-ambitu oriġinali tal-prodott mir-Rumanija u mir-Russja (ara l-premessi (9) et seq. tar-Regolament (KE) Nru. 1322/2004). Il-premessa (20) ta' l-istess Regolament ikkonfermat li r-reviżjonijiet interim u dawk ta' skadenza, li nbdew b'Avviż ta' inizjazzjoni f'Novembru 2002 (8), għadhom għaddejjin sakemm ikunu disponibbli skoperti ġodda ħalli tkun permessa valutazzjoni għall-futur fuq il-bażi ta' data ġdida li fi kwalunkwe każ ma tistax tiġi milquta mill-kondotta anti-kompetittiva.
(5)
Wara investigazzjoni ta' reviżjoni li saret skond l-Artikolu 11(3) tar-Regolament bażiku, il-Kunsill, permezz ta' Regolament (KE) Nru 258/2005 (9), emenda l-miżuri definittivi imposti bir-Regolament (KE) Nru 348/2000, irrevoka l-possibbiltà ta' eżenzjoni mid-dazji provduti fl-Artikolu 2 ta' l-istess Regolament, u impona dazju anti-dumping ta' 38,8 % fuq l-importazzjonijiet ta' l-ambitu oriġinali tal-prodott mill-Kroazja, u dazju anti-dumping ta' 64,1 % fuq l-importazzjonijiet ta' l-ambitu oriġinali tal-prodott mill-Ukrajna, bl-eċċezzjoni ta' l-importazzjonijiet minn Dnepropetrovsk Tube Works (“DTW”) li huma suġġetti għal dazju anti-dumping ta' 51,9 %.
(6)
Permezz tad-Deċiżjoni 2005/133/KE (10), il-Kummissjoni ssospendiet parzjalment il-miżuri definittivi għal perjodu ta' disa' xhur, b'seħħ mit-18 ta' Frar 2005. Is-sospensjoni parzjali ġiet estiża għal perjodu ieħor ta' sena permezz tar-Regolament (KE) Nru 1866/2005 (11). Għaldaqstant, id-dazji fis-seħħ huma dawk stabbiliti permezz tar-Regolament (KE) Nru 348/2000, jiġifieri, 23 % għall-Kroazja u 38,5 % għall-Ukrajna.
1.3 Il-miżuri provviżorji
(7)
Minħabba l-bżonn li jiġu eżaminati aktar ċerti aspetti ta' l-investigazzjoni, u anki minħabba l-interrelazzjoni bejn ir-reviżjonijiet interim u dawk ta' skadenza, li li jissemmew fit-taqsima 1.2 t'aktar 'il fuq, ġie deċiż li titkompla l-investigazzjoni mingħajr l-impożizzjoni tal-miżuri provviżorji.
1.4 Il-partijiet konċernati mill-proċedura
(8)
B'mod uffiċjali l-Kummissjoni informat lill-produtturi esportaturi fil-Kroazja, fir-Rumanija, fir-Russja u fl-Ukrajna, lill-importaturi/kummerċjanti, lill-utenti, lill-fornituri u lill-assoċjazzjonijiet li kien magħruf li huma konċernati, lir-rappreżentanti tal-pajjiżi li jesportaw konċernati, u lill-produtturi Komunitarji li qed jagħmlu l-ilment u lill-produtturi Komunitarji l-oħrajn li kien magħruf li huma konċernati bil-bidu tal-proċedura. Il-partijiet interessati ngħataw l-opportunità li jressqu l-opinjonijiet tagħhom bil-miktub u li jitolbu smigħ fil-terminu stabbilit fl-avviż tal-bidu.
(9)
Minħabba n-numru kbir ta' produtturi esportaturi Russi u Ukraini li ġew elenkati fl-ilment, in-numru kbir ta' importaturi Komunitarji tal-prodott konċernat u n-numru kbir ta' produtturi Komunitarji li appoġġjaw l-ilment, fl-avviż tal-bidu ġie previst l-użu ta' teħid ta' kampjuni għad-determinazzjoni tad-dumping u tal-ħsara, skond l-Artikolu 17 tar-Regolament bażiku.
(10)
Sabiex il-Kummissjoni tkun tista' tiddeċiedi jekk hemmx bżonn tat-teħid ta' kampjuni u, jekk iva, sabiex tagħżel kampjun, il-produtturi esportaturi Russi u Ukraini, u l-importaturi Komunitarji u l-produtturi Komunitarji ntalbu jippreżentaw irwieħhom quddiem il-Kummissjoni, u jipprovdu, kif ġie speċfikat fl-avviż tal-bidu, informazzjoni bażika dwar l-attivitajiet tagħhom li għandhom x'jaqsmu mal-prodott konċernat waqt il-perjodu ta' investigazzjoni (mill-1 ta' Jannar 2004 sal-31 ta' Diċembru 2004).
1.4.1 It-teħid ta' kampjuni ta' l-esportaturi/tal-produtturi
(11)
Wara li ġiet eżaminata l-informazzjoni li tressqet mill-produtturi esportaturi Russi u Ukraini, u minħabba l-fatt li fiż-żewġ pajjiżi l-maġġoranza tal-kumpanniji huma parti minn gruppi produtturi kbar, ġie deċiż li fir-rigward tar-Russja u ta' l-Ukrajna ma kienx hemm bżonn ta' teħid ta' kampjuni.
1.4.2 It-teħid ta' kampjuni ta' l-industrija u ta' l-importaturi Komunitarji
(12)
Fir-rigward tal-produtturi Komunitarji, skond l-Artikolu 17 tar-Regolament bażiku, intagħżel kampjun fuq il-bażi ta' l-ikbar volum rappreżentattiv tal-produzzjoni u tal-bejgħ tal-produtturi Komunitarji, li jista' jkun investigat b'mod raġonevoli fiż-żmien disponibbli. Fuq il-bażi ta' l-informazzjoni li waslet mill-produtturi Komunitarji, il-Kummissjoni għażlet ħames kumpanniji li jinsabu f'erba' Stati Membri differenti. Wieħed mill-produtturi Komunitarji li kien parti mill-kampjun oriġinali, sussegwentement ma kkoperax u ġie sostitwit bi produttur Komunitarju ieħor. F'termini ta' volum ta' produzzjoni, il-ħames kumpanniji li ttieħdu bħala kampjun, kienu jirrappreżentaw 49 % tal-produzzjoni Komunitarja totali. Skond l-Artikolu 17(2) tar-Regolament bażiku, il-partijiet konċernati ġew ikkonsultati u ma kellhom l-ebda oġġezzjoni. Barra minn hekk, il-produtturi Komunitarji li baqa' ntalbu jipprovdu ċerta data ġenerali għall-analiżi tal-ħsara. Minħabba n-numru żgħir ta' risposti li waslu mingħand l-importaturi, ġie deċiż li ma kienx hemm bżonn li jittieħed kampjun ta' l-importaturi.
1.5 Il-formoli b'talbiet għal trattament ta' ekonomija tas-suq/trattament individwali
(13)
Sabiex il-produtturi esportaturi fl-Ukrajna, jekk ikunu jixtiequ dan, jitħallew iressqu talba għal trattament ta' ekonomija tas-suq (“MET”) jew trattament individwali (“IT”), il-Kummissjoni bagħtet formoli b'talbiet, lill-produtturi esportaturi Ukraini li kien magħruf li huma konċernati. It-talbiet għall-MET, jew għall-IT f'każ li l-investigazzjoni tistabbilixxi li ma jilħqux il-kundizzjonijiet għall-MET, waslu mingħand tliet gruppi ta' produtturi esportaturi u l-kumpanniji relatati tagħhom.
1.6 Il-kwestjonarji
(14)
Il-Kummissjoni bagħtet kwestjonarji lill-partijiet kollha li kien magħruf li huma konċernati, u lill-kumpanniji l-oħra kollha li ppreżentaw irwieħhom quddiem il-Kummissjoni fl-iskadenzi ffissati fl-avviż tal-bidu. Waslu risposti mingħand tliet produtturi esportaturi Rumeni flimkien maż-żewġ kumpanniji relatati tagħhom, żewġ gruppi ta' produtturi esportaturi Russi flimkien mal-ħames kumpanniji relatati tagħhom, li tlieta minnhom jinsabu fil-Komunità, u tliet gruppi ta' produtturi esportaturi Ukraini u l-kumpanniji relatati tagħhom. Waslu wkoll risposti għall-kwestjonarji mingħand ħames produtturi Komunitarji. Għalkemm sitt importaturi rrispondew għall-formola tat-teħid ta' kampjuni, tlieta biss ikkoperaw billi taw risposta sħiħa għall-kwestjonarju. Importatur ieħor qabel li jkollu żjara ta' verifika fl-uffiċji tiegħu, minkejja l-fatt li ma tawx risposta għall-kwestjonarju.
(15)
Il-Kummissjoni fittxet u vverifikat l-informazzjoni kollha li qieset neċessarja għall-fini ta' determinazzjoni tad-dumping, tal-ħsara li rriżultat kif ukoll ta' l-interess Komunitarju. Saru żjarat ta' verifika fl-uffiċji tal-kumpanniji li ġejjin:
Il-produtturi Komunitarji
-
Dalmine S.p.A., Bergamo, l-Italja
-
Rohrwerk Maxhütte GmbH, Sulzbach-Rosenberg, il-Ġermanja
-
Tubos Reunidos S.A., Amurrio, Spanja
-
Vallourec & Mannesmann France S.A., Boulogne Billancourt, Franza
-
V & M Deutschland GmbH, Düsseldorf, il-Ġermanja
Il-produtturi esportaturi fir-Rumanija
-
S.C. T.M.K. Artrom S.A., Slatina
-
S.C. Silcotub S.A., Zalau
-
S.C. Mittal Steel Roman S.A., Roman
Il-produtturi esportaturi fir-Russja
-
Volzhsky Pipe Works Open Joint Stock Company (“Volzhsky”), Volzhsky
-
Joint Stock Company Taganrog Metallurgical Works (“Tagmet”), Taganrog
-
Joint Stock Company Pervouralsky Novotrubny Works (“Pervouralsky”), Pervouralsk
-
Joint Stock Company Chelyabinsk Tube Rolling Plant (“Chelyabinsk”), Chelyabinsk
Il-kumpannija relatata fir-Russja
-
CJSC Trade House TMK, Moska
Il-produtturi esportaturi fl-Ukrajna
-
CJSC Nikopolsky Seamless Tubes Plant Niko Tube, Nikopol
-
CJSC Nikopol Steel Pipe Plant Yutist (Yutist), Nikopol
-
OJSC Dnepropetrovsk Tube Works (DTW), Dnepropetrovsk
-
OJSC Nizhnedneprovsky Tube Rolling Plant (NTRP), Dnepropetrovsk
Il-kummerċjant relatat fl-Ukrajna
-
SPIG Interpipe, Dnepropetrovsk, relatat man-NTRP u man-Niko Tube
Il-kummerċjant relatat fl-Iżvizzera
-
SEPCO S.A., Lugano, relatat man-NTRP u man-Niko Tube
L-imporatur relatat
-
Sinara Handel GmbH, Köln, relatat ma' l-Artrom
L-importaturi mhux relatati
-
Thyssen Krupp Energostal S.A., Torun, il-Polonja
-
Assotubi S.P.A., Cesena, l-Italja
-
Bandini Sider S.R.L., Imola, l-Italja
1.7 Il-perjodu ta' investigazzjoni
(16)
L-investigazzjoni tad-dumping u tal-ħsara kopriet il-perjodu mill-1 ta' Jannar 2004 sal-31 ta' Diċembru 2004 (il-“perjodu ta' investigazzjoni” jew “IP”). L-eżami tat-tendenzi relevanti għall-valutazzjoni tal-ħsara kopriet il-perjodu mill-1 ta' Jannar 2001 sat-tmiem l-IP (“il-perjodu meqjus”).
2. IL-PRODOTT KONĊERNAT U L-PRODOTT SIMILI
2.1 Il-prodott konċernat
(17)
Il-prodott konċernat huwa ċerti pajpijiet u tubi mingħajr saldaturi (“SPT”) tal-ħadid jew ta' l-azzar, b'qasma ċirkolari, b'dijametru estern li ma jeċċedix l-406,4 mm, b'Valur Ekwivalenti għall-Karbonju (CEV) li ma jeċċedix iż-0,86 skond il-formula u l-analiżi kimika ta' l-Istitut Internazzjonali tas-Saldatura (IIW). Fil-preżent, il-prodott konċernat huwa klassifikat taħt il-Kodiċijiet NM ex 7304 10 10, ex 7304 10 30, ex 7304 21 00, ex 7304 29 11, ex 7304 31 80, ex 7304 39 58, ex 7304 39 92, ex 7304 39 93, ex 7304 51 89, ex 7304 59 92 u ex 7304 59 93 (12) (il-kodiċijiet TARIC 7304101020, 7304103020, 7304210020, 7304291120, 7304318030, 7304395830, 7304399230, 7304399320, 7304518930, 7304599230 u 7304599320).
(18)
Il-prodott konċernat jintuża f'varjetà wiesgħa ta' applikazzjonijiet, bħal pajpijiet tal-linja (line pipes) għat-trasport tal-likwidi, għall-palanki fl-industrija tal-kostruzzjoni, għal użi mekkaniċi, għal tubi tal-gass, għal tubi tal-bojlers, u għall-oil and country tubular goods (“OCTG”) għat-tħaffir, għall-kejsing u għat-tubi għall-industrija taż-żejt.
(19)
Fil-mument tal-konsenja tagħhom għand l-utenti, l-SPT jieħdu forom ferm differenti. Jistgħu jkunu eż. iggalvanizzati, bil-kamin, ikkonsenjati bħala tubi ħodor (jiġifieri mingħajr l-ebda trattament bis-sħana), bi truf speċjali, b'qasmiet differenti, u maqtugħin skond qies jew le. M'hemm l-ebda qies standard iġġeneralizzat għat-tubi, li jispjega għaliex il-parti l-kbira ta' l-SPT isiru fuq l-ordni tal-klijenti. L-SPT normalment ikunu konnessi permezz tas-saldatura. Madankollu, f'każijiet partikolari dawn jistgħu jiġu konnessi bil-kamin tagħhom jew jintużaw waħidhom, għalkemm xorta jibqgħu li jistgħu jiġu ssaldjati. L-investigazzjoni wriet li l-SPT kollha jaqsmu l-istess karatteristiċi bażiċi fiżiċi, kimiċi u tekniċi u l-istess użi bażiċi.
(20)
Id-definizzjoni ta' l-ambitu tal-prodott ta' din il-proċedura ġiet ikkontestata minn uħud mill-partijiet interessati. L-ewwelnett, uħud mill-partijiet allegaw li wħud mit-tipi ta' prodott li ġew inklużi fid-deskrizzjoni tal-prodott, għandhom karatteristiċi bażiċi mekkaniċi u kimiċi differenti (ara l-premessi (21) sa (26)). It-tieni, diversi pretensjonijiet sfidaw l-użu tal-kriterju li jista' jiġi ssaldjat u l-limitu tas-CEV li huma marbuta flimkien (ara l-premessi (27) sa (36)). Barra minn hekk, parti waħda talbet illi dawk li jissejħu l-“SPT iċċertifikati” għandhom ikunu eżentati mill-ambitu tal-prodott (ara l-premessa (37)).
Karatteristiċi bażiċi fiżiċi, kimiċi u tekniċi oħra u użi finali oħra
(21)
Ġie allegat li wħud mit-tipi ta' prodott li ġew inklużi fid-deskrizzjoni tal-prodott, primarjament l-OCTG u t-tubi tal-gass, għandhom karatteristiċi bażiċi mekkaniċi u kimiċi u użi finali differenti meta pparagunati ma' l-SPT l-oħra, u ma jkunux jistgħu jitbiddlu ma' xulxin.
(22)
Il-prodott kif definit, jikkonsisti f'tipi ta' prodott differenti. Madankollu, it-tipi ta' prodott li jaqgħu f'segmenti differenti (inklużi t-tarf tal-qiegħ u tarf tal-quċċata) se jitqiesu bħala li jifformaw prodott wieħed jekk ma jkun hemm l-ebda linja diviżorja ċara bejn is-segmenti differenti, jiġifieri, jekk hemm xi trikkib u kompetizzjoni bejn is-segmenti li jmissu ma' xulxin. Dan huwa l-każ fil-proċedura preżenti, minħabba li tressqet evidenza li t-tubi ta' materjal ligat (alloyed) u dawk ta' materjal mhux ligat (non-alloy) li ġew suġġetti għal investigazzjoni, setgħu jintużaw għall-istess użi finali, u li m'hemm l-ebda linja diviżorja ċara ġewwa kemm il-kategoria tat-tubi ta' materjal mhux ligat u kemm f'dawk tat-tubi ta' materjal ligat.
(23)
Fir-rigward ta' l-OCTG u tat-tubi tal-gass, l-investigazzjoni wriet li, inter alia, dawn għandhom karatteristiċi kimiċi komparabbli għat-tipi ta' SPT li jifdal, minħabba li jaqgħu fil-limitu tas-CEV ta' 0,86. Barra minn hekk, jaqsmu karatteristiċi bażiċi oħra mat-tipi ta' prodotti li jifdal, bħad-dijametru estern u l-ħxuna tal-materjal.
(24)
Safejn huma konċernati l-użi finali ta' l-OCTG u tat-tubi tal-gass, ċerti produtturi esportaturi argumentaw li l-OCTG u t-tubi tal-gass għandhom jintużaw f'applikazzjonijiet differenti u ma jistgħux jitbiddlu mat-tipi ta' SPT li jifdal. Minn dan il-lat, instab li l-OCTG b'tarf sempliċi li bħalissa jiġu klassifikati taħt il-Kodiċi NM 7304 21 00 u li jintużaw fis-settur tal-kostruzzjoni, jistgħu jitbiddlu ma' tubi oħra ta' l-azzar mhux ligat li bħalissa jiġu klassifikati taħt il-Kodiċi NM 7304 39 58. Għaldaqstant hemm għall-inqas trikkib parzjali fir-rigward ta' l-użu finali tat-tipi differenti ta' SPT.
(25)
Fuq il-bażi ta' dak li ssemma aktar 'il fuq, il-pretensjoni li, fuq naħa waħda, l-OCTG u t-tubi tal-gass, u fuq in-naħa l-oħra, it-tipi l-oħra ta' SPT ma jistgħux jitbiddlu ma' xulxin, ġiet rifjutata.
Is-CEV huwa karatteristika kimika tal-prodott
(26)
Produttur li jesporta ieħor qal li s-CEV mhux karatteristika kimika tal-prodott ladarba mhux direttament marbut mal-kompożizzjoni kimika ta' l-SPT, iżda huwa funzjoni tagħha. Filwaqt li huwa veru li s-CEV huwa r-riżultat ta' formula, il-formula hija direttament marbuta mal-kompożizzjoni kimika tal-prodott u tippermetti paragun bejn gradi differenti ta' azzar fir-rigward ta' kemm jista' jiġi ssaldjat. Is-CEV mhux marbut la ma kwalunkwe karatteristika teknika jew ma kwalunkwe karatteristika mekkanika ta' l-azzar, u jiddipendi biss fuq il-kompożizzjoni kimika tiegħu. Fuq din il-bażi, qed jitqies li s-CEV huwa karatteristika kimika tal-prodott, u għalhekk din il-pretensjoni ġiet rifjutata.
Kemm jista' jiġi ssaldjat bħala kriterju mhux adattat sabiex ikun iddeterminat l-ambitu tal-prodott
(27)
Uħud mill-partijiet argumentaw li l-kriterju ta' kemm prodott jista' jiġi ssaldjat bħala tali hija proprjetà mhux relevanti għall-prodott konċernat minħabba li parti sinifikanti mill-prodotti inklużi fl-ambitu tal-prodott (tubi bil-kamin u tubi OCTG) jingħad li li qatt ma ġew issaldjati. Għaldaqstant intqal illi billi jintuża kemm jista' jiġi ssaldjat bħala kriterju, b'mod artifiċjali prodotti differenti kienu qed jitqiesu bħala prodott wieħed.
(28)
L-ewwelnett ta' min jinnota li kemm prodott jista' jiġi ssaldjat hija tabilħaqq karatteristika kimika u teknika komuni għall-SPT kollha (minħabba li tiddipendi fuq il-kompożizzjoni kimika ta' l-azzar u tiddetermina kemm jista' jiġi ssaldjat). Peress li l-parti l-kbira ta' l-SPT jiġu konnessi bl-issaldjar, huwa fattur essenzjali għad-definizzjoni tal-prodott. It-tieni, fir-rigward tat-tubi bil-kamin u ta' l-OCTG li s-soltu jistgħu ma jkunux issaldjati, l-investigazzjoni wriet li minkejja dan jibqgħu jistgħu jiġu ssaldjati u għalhekk jaqsmu wkoll din il-karatteristika bażika kimika u teknika. Barra minn hekk, mhux eskluż li l-SPT bil-kamin jew li jistgħu jiġu mogħnija b'kamin, kif ukoll l-OCTG, għandhom jiġu ttrasformati f'SPT li jistgħu jiġu ssaldjati b'azzjoni sempliċi ta' tneħħija. B'mod partikolari, fir-rigward ta' l-OCTG, hemm evidenza li l-istess tubu jista' jiġi klassifikat taħt żewġ kategoriji differenti (u anki Kodiċijiet NM) sempliċement skond l-użu finali tiegħu, jiġifieri l-użu fl-industrija tal-kostruzzjoni jew tat-tħaffir għaż-żejt. Fl-aħħarnett, instab illi ċerti importazzjonijiet mill-pajjiżi konċernati li kienu klassifikati bħala OCTG ma kinux intużaw fis-settur taż-żejt/tal-gass.
(29)
Esportatur qal li skond in-Normi Ewropej, grad ta' l-azzar wieħed biss huwa xieraq għat-tubi li jistgħu jiġu mogħnija b'kamin, u għalhekk dawn il-prodotti jistgħu jintgħażlu minn SPT oħrajn. Madanakollu, l-analiżi tan-normi differenti li jeżistu għall-OCTG b'mod partikolari wriet li m'hemmx grad ta' azzar uniku li jista' jintuża sabiex jiġu prodotti tubi li jistgħu jiġu mogħnija b'kamin.
(30)
Minħabba dak li ssemma aktar 'il fuq, kemm SPT jistgħu jiġu ssaldjati jitqies bħala kriterju adattat sabiex ikun iddeterminat l-ambitu tal-prodott. Għalhekk l-argument illi d-definizzjoni proposta tal-prodott qed tiġbor flimkien b'mod artifiċjali prodotti differenti ġie rrifjutat.
Il-livell tas-CEV mhux adegwat sabiex jiġi ddeterminat kemm l-SPT jistgħu jiġu ssaldjati
(31)
Intqal li l-użu tal-livell tas-CEV mhux kriterju li jippermetti li jiġi definit l-ambitu tal-prodott għaliex ma jkunx kriterju adattat sabiex jiġi ddeterminat kemm tipi differenti ta' SPT jistgħu jiġu ssaldjati.
(32)
L-investigazzjoni wriet li s-CEV huwa tabilħaqq indikatur li fl-istess ħin huwa direttament marbut mal-kompożizzjoni kimika ta' l-azzar u ma' kemm jista' jiġi ssaldjat. CEV għoli mhux biss ifisser li l-azzar fih iktar karbonju u/jew ligi, iżda jfisser ukoll li l-azzar huwa inqas faċli li jiġi ssaldjat. Min-naħa l-oħra, CEV aktar baxx ifisser illi l-azzar fih inqas karbonju u/jew ligi u huwa aktar faċli li jiġi issaldjat. Fi kliem ieħor, livelli differenti ta' CEV jeħtieġu kundizzjonijiet differenti għall-issaldjar. Azzar b'livell ta' CEV ta' 0,86 diġa' se jkun jeħtieġ kundizzjonijiet speċjali għall-issaldjar u għaldaqstant, normalment ma jiġix issaldjat. B'hekk, ladarba s-CEV huwa indikatur ta' kemm jista' jiġi ssaldjat, il-livell tal-CEV tqies bħala kriterju relevanti sabiex jiġi ddeterminat l-ambitu tal-prodott.
(33)
Produttur li jesporta qal illi s-CEV huwa biss wieħed minn ħafna karatteristiċi kimiċi, tekniċi u mekkaniċi ta' l-azzar, u għalhekk ma jistax jintuża waħdu sabiex jiġi definit l-ambitu tal-prodott. F'dan ir-rigward ta' min jinnota li s-CEV jitqies bħala kriterju adattat sabiex jiġi ddeterminat l-ambitu tal-prodott. Barra minn hekk, kif turi d-definizzjoni tal-prodott, is-CEV mhux l-uniku kriterju użat. Fl-aħħar iżda mhux l-inqas, il-komparabbiltà tat-tipi tal-prodott sar fuq bażi aktar dettaljata, fejn tqiesu diversi karatteristiċi tal-prodott (eż. id-dimensjonijiet u t-trattament bis-sħana).
Is-CEV ta' 0,86 kien stabbilit b'mod arbitrarju
(34)
Barra minn hekk, uħud mill-partijiet interessati allegaw li l-livell ta' CEV ta' 0,86 kien stabbilit b'mod arbitrarju minħabba li l-limitu għal kemm jista' jiġi ssaldjat b'mod faċli għandu jkun inqas minn 0,86. Madankollu, il-valur tas-CEV ta' 0,86 mhux marbut mal-kunċett kemm jista' jiġi ssaldjat b'mod faċli. Tabilħaqq, l-industrija Komunitarja li qed tagħmel l-ilment, argumentat u provdiet evidenza li jirrappreżenta l-valur massimu ta' CEV għal azzar mhux ligat li jista' jintuża għall-SPT skond in-normi Ewropej.
(35)
Għalhekk, ġie konkluż li kemm l-użu tas-CEV kif ukoll il-livell definit ta' 0,86 jolqtu firxa ta' prodotti li jistgħu jitqiesu bħala prodott wieħed, għalkemm jiġu esklużi mid-definizzjoni, pereżempju, stainless steel jew tubi tal-bolbering li għandhom valuri tas-CEV ogħla minn 0,86.
(36)
Fuq il-bażi ta' dak li ssemma aktar 'il fuq, il-livell tas-CEV kif propost mill-applikant, inżamm fid-definizzjoni tal-prodott konċernat.
L-“SPT iċċertifikati”
(37)
Wieħed mill-importaturi fil-Komunità qal li dawk li jissejħu SPT “iċċertifikat” m'għandhom jaqgħu fl-ambitu tal-prodott. Dawn l-SPT jiġu prodotti skond proċedura ċċertifikata li ġiet approvata mill-Ministeru Taljan għax-Xogħlijiet Pubbliċi u li ntużat f'xogħlijiet ta' konsolidazzjoni fi proġetti ta' kostruzzjoni fl-Italja. Madanakollu, ġie stabbilit li t-tipi kollha tal-prodott konċernat, inklużi l-SPT iċċertifikati, kellhom l-istess katteristiċi bażiċi fiżiċi, kimiċi u tekniċi u l-istess użi finali. Ma nstabet l-ebda evidenza li għandha tippermetti li jiġi konkluż li dawn it-tubi ċċertifikati għandhom ikunu prodott differenti, u għalhekk għandhom jiġu esklużi mill-ambitu tal-miżuri (u l-kumpannija lanqas ma pprovdiet evidenza ta' din ix-xorta). Għalhekk din il-pretensjoni ġiet rifjutata.
(38)
Fuq il-bażi ta' dak li ssemma aktar 'il fuq, ġie konkluż li l-SPT kollha, minkejja t-tipi differenti possibbli ta' prodott, jikkostitwixxu prodott wieħed għall-fini ta' din il-proċedura għaliex għandhom l-istess karatteristiċi bażiċi fiżiċi, kimiċi u tekniċi, kif ukoll l-istess użi bażiċi.
2.2 Il-prodotti simili
(39)
Il-prodott esportat lejn il-Komunità mill-Kroazja, mir-Rumanija, mir-Russja u mill-Ukrajna, il-prodott li sar u nbiegħ fis-suq domestiku ta' dawn il-pajjiżi kif ukoll il-prodott li sar u nbiegħ fil-Komunità mill-produtturi Komunitarji nstab li kellhom l-istess karatteristiċi bażiċi fiżiċi, kimiċi u tekniċi, kif ukoll l-istess użi, u għaldaqsant tqiesu bħala prodotti simili fi ħdan it-tifsira ta' l-Artikolu 1(4) tar-Regolament bażiku.
3. ID-DUMPING
3.1. Il-metodoloġija ġenerali
(40)
Il-metodoloġija ġenerali li ġiet stabbilita aktar 'il quddiem, ġiet applikata għall-produtturi esportaturi kollha li kkoperaw tal-Kroazja, tar-Rumanija, tar-Russja, kif ukoll għal produtturi esportaturi li kkoperaw Ukraini li ngħataw l-MET. Il-preżentazzjoni ta' l-iskoperti dwar id-dumping għal kull wieħed mill-pajjiżi konċernati, għaldaqstant, tiddeskrivi biss dak li huwa speċifiku għal kull pajjiż li qed jesporta.
3.1.1. Il-valur normali
(41)
Skond l-Artikolu 2(2) tar-Regolament bażiku, għal kull produttur li qed jesporta li kkopera l-ewwel ġie eżaminat jekk il-bejgħ domestiku tiegħu tal-prodott konċernat kienx rappreżentattiv, jiġifieri jekk il-volum totali ta' bejgħ ta' din ix-xorta rrappreżentax mill-inqas 5 % tal-volum totali ta' bejgħ mill-esportazzjoni tal-produttur lejn il-Komunità. Sussegwentement, il-Kummissjoni identifikat dawk it-tipi tal-prodott konċernat li nbiegħu fis-suq domestiku mill-kumpanniji li għandhom bejgħ domestiku rappreżentattiv totali li kien identiku għal jew direttament komparabbli mat-tipi mibjugħa għall-esportazzjoni lejn il-Komunità.
(42)
Għal kull tip mibjugħ mill-produtturi esportaturi fis-suq domestiku tagħhom u li nstab li kien direttament komparabbli mat-tip tal-prodott konċernat mibjugħ għall-esportazzjoni lejn il-Komunità, kien stabbilit jekk il-bejgħ domestiku kienx rappreżentattiv b'mod suffiċjenti għall-finijiet ta' l-Artikolu 2(2) tar-Regolament bażiku. Il-bejgħ domestiku ta' tip partikolari tal-prodott konċernat tqies bħala rappreżentattiv b'mod suffiċjenti meta l-volum totali tal-bejgħ domestiku ta' dak it-tip matul l-IP irrappreżenta 5 % jew aktar tal-volum totali ta' bejgħ tat-tip komparabbli tal-prodott konċernat esportat lejn il-Komunità.
(43)
Sussegwentement, kien eżaminat jekk kull tip ta' prodott konċernat mibjugħ domestikament fi kwantitajiet rappreżentattivi jistax jitqies bħala li qed jinbiegħ waqt il-kummerċ normali skond l-Artikolu 2(4) tar-Regolament bażiku, billi ġie stabbilit il-proporzjon ta' bejgħ profitabbli lil klijenti indipendenti fis-suq domestiku tat-tip ta' prodott konċernat.
(44)
F'każijiet fejn il-volum tal-bejgħ tat-tip ta' prodott relevanti, mibjugħ bi prezz tal-bejgħ nett daqs jew aktar mill-ispiża kalkolata tal-produzzjoni, irrappreżenta aktar minn 80 % tal-volum totali ta' bejgħ ta' dak it-tip u fejn il-prezz medju peżat ta' dak it-tip kien daqs jew ogħla min-nefqa tal-produzzjoni, il-valur normali kien ibbażat fuq il-prezz domestiku attwali, kalkolat bħala medju peżat tal-prezzijiet tal-bejgħ domestiku kollu li sar matul l-IP, irrispettivament minn jekk dan il-bejgħ kienx profitabbli jew le. F'każijiet fejn il-volum tal-bejgħ profitabbli ta' tip ta' prodott irrappreżenta 80 % jew inqas tal-volum totali ta' bejgħ ta' dak it-tip jew fejn il-prezz medju peżat ta' dak it-tip kien taħt l-ispiża tal-produzzjoni, il-valur normali kien ibbażat fuq il-prezz domestiku effettiv, kalkolat bħala medja peżata tal-bejgħ profitabbli ta' dak it-tip biss, sakemm dak il-bejgħ irrappreżenta 10 % jew aktar tal-volum totali ta' bejgħ ta' dak it-tip. Fil-każijiet fejn il-volum ta' bejgħ profitabbli ta' kwanlunkwe tip ta' prodott irrappreżenta inqas minn 10 % tal-volum totali ta' bejgħ, tqies li dan it-tip partikolari kien mibjugħ fi kwantitajiet mhux suffiċjenti għall-prezz domestiku sabiex tkun provduta bażi xierqa għall-istabbiliment tal-valur normali.
(45)
Kulfejn il-prezzijiet domestiċi ta' tip ta' prodott partikolari mibjugħ minn produttur li jesporta ma setgħux jintużaw sabiex jiġi stabbilit il-valur normali, kellu jiġi applikat metodu ieħor. F'dan ir-rigward, il-Kummissjoni użat il-valur normali mibni. Skond l-Artikolu 2(3) tar-Regolament bażiku, il-valur normali nbena billi ma' l-ispejjeż tal-manifattura ta' l-esportatur tat-tipi esportati ġie miżjud, aġġustat fejn meħtieġ, persentaġġ raġonevoli għall-infiq tal-bejgħ, ġenerali u amministrattiv (“SG&A”) u marġni raġonevoli ta' profitt. Skond l-Artikolu 2(6) tar-Regolament bażiku, il-persentaġġ għas-SG&A u l-marġni ta' profitt kienu bbażati fuq l-SG&A medju u l-marġni ta' profitt tal-bejgħ waqt il-kummerċ normali tal-prodott simili.
3.1.2. Il-prezz ta' l-esportazzjoni
(46)
Fil-każijiet kollha fejn il-prodott konċernat kien esportat lil klijenti indipendenti fil-Komunità, il-prezz ta' l-esportazzjoni kien stabbilit skond l-Artikolu 2(8) tar-Regolament bażiku, prinċipalment fuq il-bażi tal-prezzijiet ta' l-esportazzjoni li effettivament tħallsu jew li kellhom jitħallsu.
(47)
Fejn il-bejgħ mill-esportazzjoni sar permezz ta' importaturi relatati, il-prezz ta' l-esportazzjoni inbena, skond l-Artikolu 2(9) tar-Regolament bażiku, fuq il-bażi tal-prezz li bih il-prodotti importati nbiegħu mill-ġdid għall-ewwel darba lil xerrej indipendenti, aġġustati kif jixraq għall-ispejjeż kollha li nqalgħu bejn l-importazzjoni u l-bejgħ mill-ġdid, kif ukoll marġni raġonevoli għall-SG&A u għall-profitti. F'dan ir-rigward intużaw l-ispejjeż ta' l-SG&A ta' l-importaturi relatati stess. Il-marġni ta' profitt ġie stabbilit fuq il-bażi ta' l-informazzjoni disponibbli minn importaturi mhux relatati li kkoperaw.
3.1.3. Il-paragun
(48)
Il-valur normali u l-prezzijiet ta' l-esportazzjoni ġew ipparagunati qabel ma ġew inklużi x-xogħlijiet. Sabiex ikun żgurat paragun ġust bejn il-valur normali u l-prezz ta' l-esportazzjoni, tqiesu b'mod xieraq fil-forma ta' aġġustamenti għad-differenzi li jaffettwaw il-prezzijiet u l-komparabbiltà tal-prezzijiet skond l-Artikolu 2(10) tar-Regolament bażiku. Ingħataw aġġustamenti xierqa fil-każijiet kollha fejn instab li kienu raġonevoli, eżatti u appoġġjati b'evidenza verifikata.
3.1.4. Il-marġni tad-dumping għall-kumpanniji investigati
(49)
Skond l-Artikoli 2(11) u (12) tar-Regolament bażiku, għal kull produttur li jesporta, il-valur normali medju peżat kien ipparagunat mal-prezz ta' l-esportazzjoni medju peżat għal kull tip ta' prodott.
(50)
Għal dawk il-produtturi esportaturi li nstab li huma kumpanniji relatati, kien kalkolat marġni tad-dumping medju u peżat skond il-prattika standard tal-Kummissjoni għall-produtturi esportaturi relatati.
3.1.5. Il-marġni residwali tad-dumping
(51)
Għall-kumpanniji li ma kkoperawx, kien iddeterminat marġni residwali tad-dumping skond l-Artikolu 18 tar-Regolament bażiku, fuq il-bażi tal-fatti disponibbli.
3.2. Il-Kroazja
3.2.1. In-nuqqas ta' koperazzjoni ta' l-esportatur Kroat
(52)
L-uniku produttur fil-Kroazja, Mechel Željezara Ltd., beda l-likwidazzjoni fil-Ħarifa ta' l-2004. Minfloku, twaqqfet entità legali ġdida bl-isem Valjaonica Cijevi Sisak d.o.o. (“VCS”) mill-Fondazzjoni Kroata għall-Privatizzazzjoni, istituzzjoni governattiva inkarigata mill-proċess ta' privatizzazzjoni fil-Kroazja.
(53)
Il-VCS informat lill-Kummissjoni li ma setgħatx tikkopera fl-investigazzjoni korrenti, peress li l-predeċessur legali tagħha formalment ma baqax jeżisti u l-produzzjoni ta' l-SPT kienet waqfet f'Lulju 2004. Skond il-kumpannija, ma kellhiex l-awtorizzazzjoni sabiex tikxef kwalunkwe data kummerċjali, tal-kontabbiltà jew ta' produzzjoni miżmuma mis-sidien preċedenti tagħha. Għalhekk, peress li ma kienx possibbli li jiġi stabbilit marġni ta' dumping bbażat fuq id-data tal-kumpannija stess, dan ġie kalkolat fuq il-bażi tal-fatti disponibbli, skond l-Artikolu 18 tar-Regolament bażiku.
(54)
Mill-informazzjoni li tressqet, jidher li l-VCS reġgħet bdiet il-produzzjoni ta' l-SPT f'Ġunju 2005. Il-kumpannija tista' tippreżenta talba għal reviżjoni interim skond l-Artikolu 11(3) tar-Regolament bażiku.
3.2.2. Il-valur normali
(55)
Fin-nuqqas ta' kwalunkwe informazzjoni oħra, il-valur normali ġie kalkolat fuq il-bażi tal-fatti disponibbli, jiġifieri l-informazzjoni fl-ilment.
3.2.3. Il-prezz ta' l-esportazzjoni
(56)
Il-prezz ta' l-esportazzjoni ġie kalkolat fuq il-bażi tad-data tal-Eurostat għall-IP.
3.2.4. Il-paragun
(57)
Skond l-Artikolu 2(10) tar-Regolament bażiku, saru aġġustamenti għall-prezz ta' l-esportazzjoni fil-konfront ta' l-ispejjeż tat-trasport u ta' l-assigurazzjoni u fil-konfront tal-kummissjonijiet, ibbażati fuq informazzjoni fl-ilment.
3.2.5 Il-marġni tad-dumping
(58)
Il-marġni tad-dumping, espress bħala persentaġġ tal-prezz ta' l-importazzjoni tas-CIF fil-fruntiera Komunitarja, bid-dazju mhux imħallas, huwa kif ġej:
Kumpannija
Marġni ta' dumping
Valjaonica Cijevi Sisak d.o.o.
29,8 %
(59)
Peress li l-VCS huwa l-uniku produttur tal-prodott konċernat fil-Kroazja, il-marġni residwali tad-dumping ġie stabbilit fl-istess livell.
3.3. Ir-Rumanija
(60)
Ir-risposti għall-kwestjonarju waslu mingħand tliet produtturi esportaturi, fejn tnejn minnhom huma relatati ma' l-importaturi tal-prodott konċernat fil-Komunità.
3.3.1. Il-valur normali
(61)
Għat-tliet produtturi esportaturi kollha, il-volum totali tal-bejgħ domestiku tal-prodott simili kien rappreżentattiv kif definit fil-premessa (41). Għall-maġġoranza tat-tipi tal-prodott il-valur normali kien ibbażat fuq il-prezzijiet imħallsa jew li jistgħu jitħallsu, waqt il-kummerċ normali, minn klijenti indipendenti fir-Rumanija. Madanakollu, għal uħud mit-tipi ta' prodott il-bejgħ domestiku ma kienx suffiċjenti sabiex jitqies bħala rappreżentattiv jew ma sarx waqt il-kummerċ normali, u għalhekk il-valur normali ġie mibni kif inhu deskritt fil-premessa (45).
3.3.2. Il-prezz ta' l-esportazzjoni
(62)
Il-parti l-kbira tal-bejgħ mill-esportazzjoni ta' produttur li jesporta wieħed lejn il-Komunità waqt l-IP kienu lil żewġ importaturi relatati. Għalhekk, il-prezz ta' esportazzjoni ġie mibni kif inhu deskritt fil-premessa (46).
(63)
Dan l-esportatur ikkontesta l-kalkolu li sar mill-Kummissjoni u argumenta li l-marġni ta' profitt użat kien eċċessiv. Iddikjara li l-marġni medju ta' profitt kalkolat ibbażat fuq il-figuri provduti mit-tliet importaturi mhux relatati li kkoperaw fil-Komunità ma kienx rappreżentattiv, għaliex qatt ma biegħ prodotti lil dawn il-kumpanniji. Argumenta wkoll li t-tliet kumpanniji kienu ikbar mill-importaturi li lilhom biegħ il-prodotti, li fl-aħħar investigazzjoni, intuża marġni ta' profitt aktar baxx, u l-profitt effettiv taż-żewġ importaturi relatati kien aktar baxx mir-rata medja ta' profitt li ntużat mill-Kummissjoni.
(64)
F'dan ir-rigward, ta' min jinnota li hija l-prattika konsistenti ta' l-Istituzzjonijiet li jużaw il-profitt medju peżat ta' importaturi mhux relatati, fejn ikun ġustifikat, għall-aġġustament previst fl-Artikolu 2(9) tar-Regolament bażiku. Jekk l-esportatur tabilħaqq biegħx jew le l-prodotti tiegħu lil dawn il-kumpanniji mhux relevanti fid-determinazzjoni ta' marġni raġonevoli għall-profitt skond l-Artikolu 2(9) tar-Regolament bażiku. Barra minn hekk, ma tressqet l-ebda evidenza dwar kif id-daqs ta' l-importaturi jinfluwenza r-rata tal-profitti tagħhom. Fl-aħħarnett, minħabba r-relazzjoni bejn l-esportaturi u l-importaturi relatati tagħhom, il-profitt ta' l-importaturi relatati ma jistax jintuża bħala bażi jew bħala referenza f'dan il-kuntest għaliex il-livell ta' profitt ta' l-importatur relatat se jiddipendi fuq il-prezz tat-trasferiment bejn il-partijiet relatati. Għaldaqstant, din il-pretensjoni ġiet rifjutata.
(65)
Parti sostanzjali mill-bejgħ mill-esportazzjoni ta' produttur li jesporta ieħor lejn il-Komunità sar lil żewġ kumpanniji, waħda relatata ma' l-esportatur u waħda li kienet relatata waqt parti mill-IP. Din ta' l-aħħar ma kkoperatx fl-investigazzjoni, u b'hekk il-prezz tal-bejgħ mill-ġdid tagħha lil klijenti indipendenti fil-Komunità ma tressaqx quddiem il-Kummissjoni. L-uniċi prezzijiet ta' esportazzjoni disponibbli għal dawk it-transazzjonijiet lill-importatur relatat li kien relatati ma' l-esportatur matul parti mill-IP kienu l-prezzijiet miftiehma bejn l-esportatur u l-importatur relatat tiegħu. Ġie stabbilit li dawk il-prezzijiet kienu ekwivalenti għal prezzijiet miftiehma bejn bejn żewġ partijiet mhux relatati (arm's lenght prices). Tabilħaqq, paragun tal-prezzijiet bejn il-perjodu li matulu ż-żewġ kumpanniji kienu relatati u l-perjodu li fih ma baqgħux aktar relatati wera li ma kien hemm l-ebda differenza sinifikanti fil-prezzijiet ta' l-unitajiet mitluba. Barra minn hekk, il-prezzijiet mitluba mingħand dan l-importatur relatat kienu pparagunati mal-prezzijiet mitluba mingħand klijenti mhux relatati fil-KE u nstab li kienu konformi. B'hekk, għal dawk it-transazzjonijiet, il-prezz ta' l-esportazzjoni kien ibbażat fuq il-prezz tal-bejgħ tal-produttur li jesporta Rumen lill-kumpannija kummerċjali relatata tiegħu.
(66)
Rigward it-transazzjonijiet mal-kumpannija relatata l-oħra, li kkoperat fl-investigazzjoni, instab li l-prodott konċernat kien ittrasformat aktar mill-kumpannija relatata qabel ma nbiegħ mill-ġdid fil-Komunità. F'dak il-każ, ma seta' jiġi ddeterminat l-ebda prezz tal-bejgħ mill-ġdid tal-prodott konċernat lil klijent indipendenti fil-Komunità. Però, instabet biżżejjed evidenza li l-prezz tat-trasferiment bejn il-produttur li jesporta Rumen u l-kumpannija relatata tiegħu fil-Komunità seta' jitqies bħala ekwivalenti għal prezz miftiehem bejn żewġ partijiet mhux relatati, sakemm, skond l-Artikolu 2(10)(d)(i) tar-Regolament bażiku, sar aġġustament għal-livell ta' kummerċ għal dak il-bejgħ tal-manifattur tat-tagħmir oriġinali (OEM). Tabilħaqq, sar paragun bejn il-prezzijiet mitluba għall-mudelli kollha mingħand l-importatur relatat u mingħand l-importaturi mhux relatati. Għaldaqstant, il-prezz ta' esportazzjoni kien bbażat fuq il-prezz tat-trasferiment.
(67)
L-investigazzjoni wriet li l-bejgħ mill-esportazzjoni tat-tielet produttur li jesporta sar direttament lil klijenti mhux relatati fil-Komunità. Għaldaqstant, il-prezz ta' l-esportazzjoni ġie stabbilit fuq il-bażi tal-prezzijiet ta' l-esportazzjoni li effettivament tħallsu jew jistgħu jitħallsu għall-prodott konċernat meta jinbiegħ lill-ewwel klijent indipendenti fil-Komunità kif inhu deskritt fil-premessa (46).
(68)
Dan il-produttur li jesporta talab sabiex parti mill-bejgħ tal-prodott konċernat lill-Komunità għandha tiġi eskluża mill-kalkolu tad-dumping minħabba li l-produzzjoni ta' ċerti mudelli ta' SPT kienu twaqqfu f'xi punt matul l-IP. Però, kif ġie spjegat aktar 'il fuq, hija l-prattika ta' l-Istituzzjoni li normalment tqis il-bejgħ kollu tal-prodott konċernat lil partijiet mhux relatati fil-prezz ta' l-esportazzjoni medju u peżat. Ta' min jinnota wkoll li l-bejgħ ta' dawk it-tipi tal-prodott konċernat sar waqt l-IP f'volumi importanti u li barra minn hekk instab li l-faċilitajiet tal-produzzjoni għal dawk it-tipi ta' SPT ma żżarmawx u setgħu jerġgħu jinfetħu fil-futur. Minħabba dak li ssemma aktar 'il fuq, il-pretensjoni ġiet rifjutata.
3.3.3. Il-paragun
(69)
Saru aġġustamenti, fejn xieraq, skond l-Artikolu 2(10) tar-Regolament bażiku, fir-rigward ta' l-iskonti għad-differenzi fil-kwantitajiet, fit-trasport, fl-assigurazzjoni, fl-immaniġġjar, fit-tagħbija, u fl-ispejjeż anċillari, fil-kreditu, fil-kummissjonijiet, u fid-differenzi fil-livell ta' kummerċ.
(70)
Produttur li jesporta wieħed qal li l-aġġustamenti għad-differenzi fil-livell ta' kummerċ, għal spejjeż ekstraloġistiċi li allegatament inqalgħu għall-bejgħ domestiku u mhux għall-bejgħ mill-esportazzjoni u għad-differenzi fil-kwantitajiet. Madankollu, l-esportatur ma ssostanzjax il-pretensjonijiet u lanqas l-investigazzjoni ma stabbilit b'mod ieħor li dawn il-pretensjonijiet kienu ġustifikati. Għaldaqsatant, kellhom jiġu rrifjutati. Il-pretensjoni għal differenzi fil-kwantitajiet kienet parzjalment rifjutata safejn l-ammont ikklejmjat ma setax jiġi ġustifikat bl-evidenza li nġabret fuq il-post u bl-informazzjoni provduta fir-risposta għall-kwestjonarju tal-produttur li jesporta.
(71)
Produttur li jesporta ieħor talab aġġustamenti għad-differenzi fl-inflazzjoni, fil-konverżjonijiet tal-munita, fil-livelli ta' kummerċ u għad-differenzi fl-infiq indirett tal-bejgħ.
(72)
Rigward it-talba għal aġġustament għall-inflazzjoni, ta' min jinnota li r-rata ta' l-inflazzjoni fir-Rumanija kienet f'livell ta' 10,8 % waqt il-perjodu ta' investigazzjoni, 'il bogħod mil-livell ta' iperinflazzjoni. Peress li ma nstabx li l-komparabbiltà tal-prezzijiet ġiet milquta, it-talba ġiet rifjutata. L-esportatur oġġezzjona għal din il-konklużjoni u rrepeta t-talba tiegħu għal sussidju. Però, ma tressaq l-ebda argument ġdid jew evidenza li tirribatti l-konklużjoni preliminari u ġie kkonfermat li t-talba kienet rifjutata. Ta' min jinnota wkoll li kienet prevista l-possibbiltà ta' valutazzjoni ta' kull tliet xhur, iżda din kienet rifjutata mill-esportatur.
(73)
Rigward il-konverżjonijiet tal-munita, il-produttur li jesporta talab li għandu jingħata perjodu ta' 60 ġurnata sabiex jirrifletti l-movimenti fir-rati tal-kambju tal-munita, taħt id-dispożizzjoni ta' Artikolu 2(10)(j) tar-Regolament bażiku. Instab li din id-dispożizzjoni ma tistax tiġi applikata f'dan il-każ, għaliex instabet evidenza li ma kien hemm l-ebda moviment sostnut fir-rati tal-kambju tal-munita relevanti matul l-IP, iżda biss varjazzjonijiet ta' estensjoni żgħira. Għaldaqstant, din it-talba kellha tiġi rifjutata u l-konverżjonijiet tal-muniti kienu bbażati fil-każijiet kollha fuq ir-rata tad-data tal-fattura, kif inhu previst fl-Artikolu 2(10)(j) tar-Regolament bażiku.
(74)
Rigward it-talba għal differenzi fil-livell tal-kummerċ, l-investigazzjoni wriet li għal ċerti kategoriji ta' klijenti, li għalihom saret it-talba, kienu jeżistu differenzi konsistenti u distinti fil-funzjonijiet u fil-prezzijiet fil-livell dikjarat mill-produttur li jesporta. Għaldaqstant, it-talba ġiet aċċettata fir-rigward tal-kategoriji ta' klijenti li għalihom setgħu jintwerew id-differenzi, u aċċettata biss b'mod parzjali fir-rigward tal-kategoriji l-oħra ta' klijenti li għalihom instab li d-differenza hija iktar baxxa minn dik dikjarata mill-produttur li jesporta. Fil-każ ta' l-aħħar, il-kalkolu ta' l-aġġustament kien ibbażat fuq l-evidenza li nġabret fl-uffiċċji tal-produttur li jesporta.
(75)
Rigward it-talba għal differenza fl-infiq indirett tal-bejgħ, instab li kienet żejda ma' l-aġġustamenti mogħtija għad-differenzi fil-livell ta' kummerċ, u għaldaqstant ġiet rifjutata.
(76)
Barra minn hekk, wara l-kummenti li waslu mingħand l-esportaturi, ċerti żbalji klerikali ġew korretti u l-marġnijiet tad-dumping ġew kalkolati mill-ġdid għal din ir-raġuni.
3.3.4. Il-marġni tad-dumping
(77)
Il-paragun bejn il-valur normali u l-prezz ta' l-esportazzjoni wera l-eżistenza tad-dumping. Il-marġnijiet tad-dumping, espressi bħala persentaġġ tal-prezz ta' l-importazzjoni tas-CIF fil-fruntiera Komunitarja, bid-dazju mhux imħallas, huma kif ġej:
Kumpannija
Marġni ta' dumping
S.C. T.M.K. Artrom S.A.
17,8 %
S.C. Mittal Steel Roman S.A.
17,7 %
S.C. Silcotub S.A.
11,7 %
(78)
Peress li l-livell ta' koperazzjoni kien għoli (iktar minn 80 % ta' l-esportazzjonijiet tal-prodott konċernat mir-Rumanija lejn il-Komunità) u ma kien hemm l-ebda raġuni sabiex wieħed jaħseb li kwalunkwe produttur li jesporta deliberatament astjena mill-koperazzjoni, il-marġni rewidwali tad-dumping applikabbli għall-esportaturi l-oħra kollha fir-Rumanija kien stabbilit fl-istess livell bħal dak stabbilit għall-produttur li jesporta li kkopera S.C. T.M.K. Artrom S.A., jiġifieri 17,8 %.
3.4. Ir-Russja
(79)
Ir-risposti għall-kwestjonarju waslu mingħand żewġ gruppi ta' produtturi esportaturi, b'wieħed minnhom jikkonsisti minn erba' produtturi u ħames kumpanniji relatati (“il-grupp TMK”) u l-ieħor minn żewġ produtturi (“Pervouralsky u Chelyabinsk”).
3.4.1. In-nuqqas ta' koperazzjoni tal-grupp TMK
(80)
Ir-risposti għall-kwestjonarju ta' l-erba' produtturi kollha u tal-ħames kumpanniji relatati kellhom nuqqasijiet u inkonsistenzi sinifikanti, u ħlief għal żewġ kumpanniji relatati, l-ebda risposta ma waslet fiż-żmien mogħti sabiex ikunu kkompletati r-risposti tal-kwestjonarju.
(81)
Saru verifiki fuq il-post għand tnejn mill-erba' produtturi u kumpannija relatata waħda fir-Russja, iżda dawn urew iktar dgħufijiet fir-risposti għall-kwestjonarju. Rigward iż-żewġ produtturi li saritilhom żjara, l-ebda valur normali u l-ebda prezz ta' l-esportazzjoni affidabbli ma seta' jiġi stabbilit ladarba kien hemm nuqqasijiet konsiderevoli kemm fl-elenki tal-bejgħ domestiku kif ukoll f'dawk ta' l-esportazzjoni; il-valuri u l-kwantitajiet ma kinux jikkorispondu mal-fatturi u nstab li n-numri ta' kontroll tal-prodott (il-“PCNs”) kienu ħżiena. Barra minn hekk, ma setgħet tinkiseb l-ebda data affidabbli dwar l-ispiża tal-produzzjoni.
(82)
Minħabba din il-koperazzjoni għalkollox insodisfaċenti taż-żewġ produtturi li saritilhom żjara, in-nuqqasijiet tassew kbar fir-risposti għall-kwestonarju taż-żewġ produtturi tal-grupp li fadal, partikolarment il-fatt li produttur wieħed ma pprovda l-ebda elenku tal-bejgħ, u l-fatt li ma ngħatat l-ebda risposta għall-ittri ta' defiċjenza tal-Kummissjoni saż-żmien mogħti, ġie deċiż li ma jsirux żjarat ta' verifika għand iż-żewġ produtturi oħra tal-grupp.
(83)
Tnejn biss mit-tliet importaturi relatati pprovdew risposta aktar komprensiva għall-kwestjonarju, li minnhom waħda biss kienet verifikabbli filwaqt li l-elenku tal-bejgħ mill-ġdid ta' l-importatur relatat l-ieħor kienet ġeneralment nieqsa mill-informazzjoni. Għaldaqstant, anki l-importaturi relatati kkoperaw biss b'mod parzjali, u b'mod fqir ħafna wkoll.
(84)
Il-grupp TMK qal li ma setgħux jikkoperaw sew minħabba l-għażla tal-PCN, li fl-opinjoni tagħhom kienet inadegwata minħabba l-firxa ta' produzzjoni diversifikata ħafna ta' l-erba' produtturi. Ta' min jinnota, però, li l-klassifikazzjoni tal-prodott konċernat fl-istruttura tal-PCN ipproposta ma kkawżat l-ebda problema la għall-produtturi Komunitarji u lanqas għall-produtturi esportaturi l-oħra, li wħud minnhom jipproduċu wkoll varjetà kbira ta' SPT. Għalhekk it-talba ġiet rifjutata.
(85)
Minħabba dan kollu, tqies li l-marġni tad-dumping għall-grupp TMK ma setax jiġi stabbilit fuq il-bażi tad-data tagħhom stess. Għalhekk, il-marġni tad-dumping ġie ddeterminat fuq il-bażi tal-fatti disponibbli, skond l-Artikolu 18 tar-Regolament bażiku.
3.4.1.1. Il-valur normali
(86)
F'dan il-każ, instab li l-informazzjoni dwar il-valur normali li ġiet stabbilita għal Pervouralsky u Chelyabinsk għandha tikkostitwixxi l-iktar fatti xierqa disponibbli, skond l-Artikolu 18 tar-Regolament bażiku. Tabilħaqq, din l-informazzjoni tidher li tirrifletti l-aħjar is-sitwazzjoni fis-suq Russu.
(87)
Skond l-Artikolu 2(5) tar-Regolament bażiku, il-prezz tal-gass li ntuża għall-kalkolu ta' l-ispiża tal-produzzjoni fl-ilment kien aġġustat bl-istess mod bħal fil-każ taż-żewġ produtturi li kkoperaw, kif inhu deskritt aktar 'l isfel fil-premessi (94) sa (99) sabiex ikunu riflessi l-prezzijiet tas-suq għall-gass waqt l-IP.
3.4.1.2. Il-prezz ta' l-esportazzjoni
(88)
Il-prezz ta' l-esportazzjoni ġie kalkolat fuq il-bażi tad-data ta' l-Eurostat għall-IP, imnaqqas bil-kwantitajiet u bil-valuri miksuba miż-żewġ produtturi li kkoperaw li ġew elenkati infra fil-premessa (91).
3.4.1.3. Il-paragun
(89)
Skond l-Artikolu 2(10) tar-Regolament bażiku, saru aġġustamenti għall-prezz ta' l-esportazzjoni fil-konfront ta' l-ispejjeż tat-trasport u ta' l-assigurazzjoni u fil-konfront tal-kummissjonijiet, ibbażati fuq l-informazzjoni fl-ilment.
3.4.1.4. Il-marġni tad-dumping
(90)
Il-paragun bejn il-valur normali u l-prezz ta' l-esportazzjoni wera l-eżistenza tad-dumping. Il-marġni tad-dumping espress bħala persentaġġ tal-prezz ta' importazzjoni tas-CIF fil-fruntiera Komunitarju, bid-dazju mhux imħallas, huwa kif ġej:
Kumpannija
Marġni tad-dumping
Volzhsky Pipe Works Open Joint Stock Company, Joint Stock Company Taganrog Metallurgical Works, Sinarsky Pipe Works Open Joint Stock Companyu Seversky Tube Works Open Joint Stock Company
35,8 %
3.4.2. Pervouralsky u Chelyabinsk
(91)
Chelyabinsk u Pervouralsky kienu entitajiet legali separati matul l-IP, iżda minn tmiem l-2004 saru relatati peress li Chelyabinsk għandha l-maġġoranza ta' l-ishma f'Pervouralsky, u tikkontrolla direttament lill-kumpannija. Għalhekk, fuq il-grupp għandu jkun impost dazju wieħed biss.
3.4.2.1. Il-valur normali
(92)
Għaż-żewġ produtturi esportaturi, il-bejgħ domestiku kien rappreżentattiv kif inhu definit fil-premessa (41). B'mod konformi mal-metodoloġija deskritta fil-premessi (42) sa (45), ġew stabbiliti l-valuri normali, skond it-tip ta' prodott esportat, fuq il-bażi tal-prezzijiet tal-bejgħ fuq il-bejgħ kollu, tal-prezzijiet tal-bejgħ fuq il-bejgħ profitabbli biss jew fuq il-bażi tal-valuri normali mibnija.
(93)
Instab li l-allokazzjoni ta' l-ispejjeż tal-kumpannija għal ċerti tipi ta' prodott individwali la kienet tirrifletti l-varjazzjoni kbira fil-prezzijiet tal-bejgħ domestiku, u lanqas il-muturi importanti ta' l-ispejjeż. B'hekk, kellha titqies bħala li mhix affidabbli. Għaldaqstant, il-fatti disponibbli ntużaw kif kien stabbilit fl-Artikolu 18 tar-Regolament bażiku. F'dan il-każ, profitt għall-grupp kollu kellu jiġi kalkolat fuq il-bażi tal-bejgħ kollu tal-prodott konċernat li sussegwentement intuża għad-determinazzjoni tal-valuri normali.
(94)
Rigward l-ispejjeż tal-manifattura, u partikolarment l-ispejjeż ta' l-enerġija, waqt l-investigazzjoni nstab li l-prezzijiet ta' l-elettriku mħallsa miż-żewġ kumpanniji raġonevolment irriflettew l-ispejjeż effettivi tal-produzzjoni ta' l-elettriku mixtri. Dan kien evidenzjat f'dan il-każ mill-fatt li l-prezzijiet ta' l-elettriku kienu skond il-prezzijiet tas-suq internazzjonali, meta pparagunati ma' pajjiżi bħan-Norveġja u l-Kanada, li wkoll jistrieħu fuq l-idroelettriċità. Madankollu, ma jistax jingħad l-istess fir-rigward tal-prezzijiet tal-gass. Tabilħaqq, instab li l-prezzijiet tal-gass imħallsa miż-żewġ kumpanniji ma kinux jirriflettu raġonevolment l-ispejjeż tal-gass.
(95)
Ġie stabbilit, fuq il-bażi tad-data misjuba fir-rapport annwali pubblikat għall-2004 tal-fornitur tal-gass Russu OAO Gazprom, li l-prezz domestiku tal-gass imħallas miż-żewġ produtturi Russi kien ferm aktar baxx mill-prezzijiet medji ta' l-esportazzjoni mir-Russja kemm lejn il-partijiet tal-Punent kif ukoll lejn dawk tal-Lvant ta' l-Ewropa. L-istess rapport jiddikjara: “Gazprom Group huwa meħtieġ li jipprovdi gass naturali lill-konsumaturi Russi bi prezzijiet irregolati mis-Servizz Tariffarju Federali. Bħalissa dawn il-prezzijiet huma aktar baxxi mill-prezzijiet internazzjonali għall-gass naturali.” u wkoll: “L-OAO Gazprom flimkien mal-Federazzjoni Russa jagħmlu ħafna xogħol sabiex jottimizzaw il-prezzijiet bl-ingrossa rregolati tal-gass.” Barra minn hekk, il-prezz għall-gass imħallas miż-żewġ produtturi Russi kien ħafna aktar baxx mill-prezz għall-gass imħallas mill-produtturi Rumeni u Komunitarji.
(96)
Minħabba dak li ssemma aktar 'il fuq, tqies li l-prezzijiet għall-gass imħallsa miż-żewġ produtturi ta' l-SPT Russi fil-perjodu ta' investigazzjoni ma setgħux raġonevolment jirriflettu l-ispejjeż assoċjati mal-produzzjoni u mad-distribuzzjoni tal-gass.
(97)
Għaldaqstant, kif previst fl-Artikolu 2(5) tar-Regolament bażiku, l-ispejjeż tal-gass taż-żewġ produtturi esportaturi Russi kienu aġġustati sabiex jirriflettu l-prezzijiet tas-suq għall-gass waqt l-IP, ibbażati fuq il-prezz tal-gass għall-esportazzjoni lejn l-Ewropa tal-Punent, wara li jitħallsu l-ispejjeż tat-trasport u d-dazju tas-sisa.
(98)
Iż-żewġ produtturi argumentaw li l-ispejjeż tal-gass kienu riflessi b'mod xieraq fir-rekords tal-kontabilità tagħhom u li aġġustament skond l-Artikolu 2(5) tar-Regolament bażiku ma kienx ġustifikat. F'dan ir-rigward, mhux qed jitqajmu dubji li l-kumpanniji ma spjegawx korrettament il-prezzijiet imħallsa lill-fornitur tal-gass tagħhom. Però, l-aġġustament huwa ġustifikat mill-fatt li l-prezz tal-gass mixtri ma jirriflettix raġonevolment l-ispiża tal-produzzjoni u tad-distribuzzjoni tal-gass.
(99)
Iż-żewġ produtturi qalu wkoll li ma kienx ippruvat li l-prezzijiet mitluba minn Gazprom lill-utenti industrijali huma taħt il-livelli ta' l-irkupru ta' l-ispejjeż. Madankollu, diversi sorsi disponibbli pubblikament ikkonfermaw il-metodu tal-Kummissjoni, fosthom it-taqsira tal-politika “Is-Servej Ekonomiku tal-Federazzjoni Russa, 2004”, pubblikat mill-OECD f'Lulju 2004.
3.4.2.2. Il-prezz ta' l-esportazzjoni
(100)
Il-bejgħ mill-esportazzjoni kollu lejn il-Komunità sar direttament lil klijenti indipendenti u għaldaqstant il-prezz ta' l-esportazzjoni kien stabbilit kif kien stipulat fil-premessa (46).
3.4.2.3. Il-paragun
(101)
Skond l-Artikolu 2(10) tar-Regolament bażiku, saru aġġustamenti fir-rigward ta' l-ispejjeż tat-trasport, ta' l-immaniġjar, tat-tagħbija, u ta' l-ispejjeż anċillari, ta' l-ippakkjar u tal-kummissjonijiet.
3.4.2.4. Il-marġni tad-dumping
(102)
Il-paragun bejn il-valur normali u l-prezz ta' l-esportazzjoni wera l-eżistenza tad-dumping. Il-marġni tad-dumping espress bħala persentaġġ tal-prezz ta' importazzjoni tas-CIF fil-fruntiera Komunitarja, bid-dazju mhux imħallas, huwa kif ġej:
Kumpannija
Marġni tad-dumping
Joint Stock Company Chelyabinsk Tube Rolling Plant u Joint Stock Company Pervouralsky Novotrubny Works
24,1 %
3.4.3. Konklużjoni dwar id-dumping rigward ir-Russja
(103)
Peress li l-kumpanniji msemmija fil-premessa (91) jirrappreżentaw il-bejgħ mill-esportazzjoni kollu mir-Russja lejn il-Komunità, il-marġni residwali tad-dumping ġie ffissat għall-istess livell bħal dak stabbilit għall-grupp ta' produtturi esportaturi li ma kkoperawx, jiġifieri 35,8 %.
3.5. L-Ukrajna
3.5.1. Il-MET
(104)
Fiż-żmien meta nbdiet din l-investigazzjoni, għall-Ukrajna kien japplikal-Artikolu 2(7)(b) tar-Regolament bażiku. Dan l-Artikolu ddikjara li l-proċedura f'investigazzjonijiet ta' l-anti-dumping, dwar l-importazzjonijiet li joriġinaw fl-Ukrajna, kienet li l-valur normali għandu jiġi ddeterminat skond il-paragrafi 1 sa 6 ta' l-Artikolu msemmi għal dawk il-produtturi li jkun instab li jissodisfaw il-kriterji li ġew stabbiliti fl-Artikolu 2(7)(c) tar-Regolament bażiku.
(105)
Fil-qosor, u sabiex ikun hemm referenza faċli biss, dawn il-kriterji, li l-kumpanniji applikanti kellhom juru li ssodisfawhom, ġew stabbiliti f'forma fil-qosor aktar 'l isfel:
-
Id-deċiżjonijiet tan-negozju jsiru b'reazzjoni għas-sinjali tas-suq, mingħajr interferenza Statali sinifikanti, u l-ispiża tirrifletti l-valuri tas-suq;
-
Id-ditti għandhom sett wieħed ċar ta' rekords bażiċi tal-kontabilità li jiġu vverifikati b'mod indipendenti, skond l-istandards internazzjonali tal-kontabilità u jiġu applikati għall-finijiet kollha;
-
M'hemm l-ebda tgħawwiġ sinifikanti li nżamm mis-sistema ekonomika mhux tas-suq ta' qabel;
-
Iċ-ċertezza legali u l-istabbilità huma ggarantiti mil-liġijiet dwar il-falliment u l-proprjetà;
-
Il-konverżjonijiet tar-rati tal-kambju jitwettqu skond ir-rata tas-suq.
(106)
Tliet gruppi ta' produtturi esportaturi Ukraini talbu l-MET skond l-Artikolu 2(7)(b) tar-Regolament bażiku u rrispondew għall-formola b'talbiet għal MET għall-produtturi esportaturi.
(107)
Il-Kummissjoni fittxet u vverifikat fl-uffiċċji ta' dawn il-kumpanniji l-informazzjoni kollha neċessarja li tressqet fl-applikazzjonijiet għal MET tagħhom.
(108)
L-investigazzjoni wriet li t-tliet gruppi ta' produtturi esportaturi Ukraini li jissemmew aktar 'il fuq issodisfaw il-kriterji kollha meħtieġa u għaldaqstant ingħataw l-MET.
(109)
L-industrija Komunitarja ngħatat l-opportunità li tikkumenta u oġġezzjonat li diversi kriterji mill-ħamsa li ġew stabbiliti fl-Artikolu 2(7)(ċ) tar-Regolament bażiku ma kinux sodisfatti mill-produtturi esportaturi kollha. Aktar speċifikament, l-industrija Komunitarja argumentat li (i) l-Istat jista' jieħu lura l-kontroll ta' ċerti produtturi esportaturi privatizzati; (ii) l-Istat intervjena fid-deċiżjonijiet ta' kuljum tagħhom; (iii) ir-regolamenti u l-liġijiet fis-seħħ fl-Ukrajna waqt l-IP fir-rigward tax-xogħol, tal-falliment u tal-proprjetà ma kinux jiggarantixxu l-kundizzjonijiet xierqa ta' ekonomija tas-suq; u (iv) l-intervent ta' l-Istat sar fir-rigward tal-prezz tal-bejgħ mill-esportazzjoni u l-ispejjeż ta' l-inputs. Il-kummenti ta' l-industrija Komunitarja tqiesu b'mod xieraq.
(110)
Madankollu, dawn il-kummenti ma pprovdewx biżżejjed evidenza li kwalunkwe wieħed mill-ħames kriterji li miegħu ġew analizzati it-talbiet għall-MET tal-produtturi esportaturi Ukraini, skond l-Artikolu 2(7)(c) tar-Regolament bażiku kif inhu deskritt aktar 'il fuq ma ġiex sodisfatt. Tabilħaqq, l-investigazzjoni wriet li ma kien qed ikun hemm l-ebda interferenza sinifikanti min-naħa ta' l-Istat fid-deċiżjonijiet tan-negozju tal-kumpanniji.
(111)
F'dan ir-rigward, ta' min ifakkar li, skond il-prattika tal-Kummissjoni, sjieda Statali parzjali fiha nnifisha mhix raġuni biżżejjed sabiex jitqies li l-kriterju 1 ta' Artikolu 2(7)(c) tar-Regolament bażiku ma ġiex sodisfatt.
(112)
Instab ukoll li l-ispejjeż ta' l-inputs prinċipali kienu jirriflettu l-valuri tas-suq.
(113)
Rigward il-prezzijiet tal-gass u ta' l-elettriku, instabu li huma konformi mal-prezzjiet medji fl-Ukrajna, għalkemm huma iktar baxxi mill-prezzijiet fl-Ewropa u fi swieq oħra. Però, dan ma tqiesx biżżejjed sabiex jitqies li l-kriterju 1 ma ġiex sodisfatt, ladarba l-gass u l-elettriku jirrappreżentaw parti relattivament minuri ta' l-ispiża tal-produzzjoni ta' l-SPT u ladarba dawn il-prezzijiet, safejn instab li kienu mgħawġa, ġew aġġustati għall-prezzijiet tas-suq għall-fini tal-kalkolu tad-dumping (ara l-premessi (119) sa (127)).
(114)
Aktar minn hekk, l-investigazzjoni wriet li l-liġijiet fis-seħħ fl-Ukrajna rigward il-kundizzjonijiet ta' l-impjiegi u tax-xogħol kienu skond il-prinċipji ta' l-ekonomija tas-suq. B'mod partikolari, instab li t-tliet gruppi tal-produtturi esportaturi kienu ħielsa li jimpjegaw jew ikeċċu l-istaff tagħhom.
(115)
Bl-istess mod, l-ebda argument li tressaq mill-industrija Komunitarja ma seta' jirribatti l-konklużjoni tal-Kummissjoni li l-liġijiet dwar il-falliment u l-proprjetà kienu jiggarantixxu l-kundizzjonijiet xierqa ta' ekonomija tas-suq għat-tliet gruppi ta' esportaturi.
(116)
Għaldaqstant ma kien hemm l-ebda raġuni sabiex ma jingħatax l-MET lit-tliet gruppi ta' produtturi esportaturi Ukraini. Il-Kumitat Konsultattiv ġie kkonsultat u ma oġġezzjonax għall-konklużjonijiet tal-Kummissjoni.
3.5.2. Il-kalkolu tad-dumping
(117)
Waslu risposti għall-kwestjonarju minn tliet gruppi ta' produtturi esportaturi. Grupp wieħed jikkonsisti f'żewġ produtturi u f'żewġ kummerċjanti relatati, filwaqt li grupp ieħor jikkonsisti fi produttur u żewġ kummerċjanti relatati, filwaqt li l-produttur li jesporta ta' l-aħħar m'għandu l-ebda kumpannija relatata involuta fil-produzzjoni jew fil-bejgħ tal-prodott konċernat.
3.5.3. Il-valur normali
(118)
Għat-tliet gruppi ta' produtturi esportaturi kollha, il-volum totali ta' bejgħ domestiku tal-prodott simili kien rappreżentattiv kif inhu definit fil-premessa (41). Għal parti mit-tipi ta' prodott, il-valur normali kien ibbażat fuq il-prezzijiet imħallsa jew li jistgħu jitħallsu, matul il-kummerċ normali, minn klijenti indipendenti fl-Ukrajna, u għat-tipi ta' prodott li għalihom il-bejgħ domestiku ma kienx biżżejjed sabiex jitqies bħala rappreżentattiv jew li ma sarx matul il-kummerċ normali, il-valuri normali kien mibni kif inhu deskritt fil-premessa (45).
(119)
Rigward l-ispejjeż tal-manifattura, u partikolarment l-ispejjeż ta' l-enerġija, waqt l-investigazzjoni nstab li l-prezzijiet ta' l-enerġija mħallsa mit-tliet gruppi ta' kumpanniji kienu rregolati mill-Istat u kienu ferm aktar baxxi mill-prezzijiet internazzjonali.
(120)
Il-prezzijiet mitluba mill-fornituri ta' l-elettriku Ukraini li huma proprjetà ta' l-Istat u/jew irregolati mill-Istat lit-tliet gruppi ta' produtturi esportaturi kienu pparagunati mal-prezzijiet fir-Rumanija kif ukoll mal-prezzijiet fil-Komunità għall-istess kategorija ġenerali ta' utenti ta' l-elettriku. Fil-każijiet kollha, instab li dawn il-prezzijiet kienu konsiderevolment aktar baxxi mill-prezzijet fir-Rumanija u fil-Komunità, u ġie konkluż li l-prezzijiet ta' l-elettriku mħallsa mill-esportaturi Ukraini ma kinux jirriflettu raġonevolment l-ispejjeż effettivi tal-produzzjoni u tal-bejgħ ta' l-elettriku mixtri.
(121)
It-tliet esportaturi Ukraini li kkoperaw opponew dawn il-konklużjonjiet u qalu li l-ispejjeż irraportati fir-rekords tal-kontabilità tagħhom kienu jirriflettu l-prezz li effettivament tħallas lill-fornituri tagħhom ta' l-elettriku. Però, l-ebda wieħed mill-argumenti mressqa ma seta' jispjega d-differenzi li nstabu mal-prezzijiet fir-Rumanija u l-prezzijiet medji fil-Komunità, u l-konklużjonijiet t'aktar 'il fuq ġew ikkonfermati.
(122)
Ġie segwit l-istess metodu rigward il-prezzijiet tal-gass. Paragun wera li l-prezzijiet tal-gass mitluba lill-esportaturi Ukraini mill-fornituri tagħhom li huma proprjetà ta' l-Istat u/jew irregolati mill-Istat kienu madwar nofs il-prezzijiet fir-Rumanija u wkoll konsiderevolment aktar baxxi mill-prezzijiet medji mitluba fil-Komunità għall-gass lill-istess kategorija ġenerali ta' klijenti.
(123)
Waqt l-IP, l-Ukrajna ġabet parti kbira mill-provvisti tal-gass tagħha mir-Russja. Fir-rapport annwali tagħha għall-2004, l-OAO Gazprom dikjarat li: “Peress li forniet il-gass lill-Istati tas-CIS, l-OAO ‘Gazprom’ segwiet l-għan strateġiku ewlieni tagħha li tipprovdi ambjent għat-tranżitu bla xkiel tal-gass Russu lejn l-Ewropa mit-territorju tagħhom” u wkoll li: “Fis-sena tar-rappurtaġġ 84,9 % mill-ammont totali tal-gass fornut lill-Ukrajna […] kien meqjus bħala ħlas għas-servizzi ta' tranżitu”. Għaldaqstant, il-prezz ta' l-esportazzjoni tal-gass mir-Russja għall-Ukrajna ma setax jagħmilha ta' bażi xierqa għall-paragun sabiex jiġi determinat jekk il-prezzijiet tal-gass imħallsa mill-esportaturi Ukraini jirriflettux jew le l-ispiża assoċjata mal-produzzjoni u mal-bejgħ tal-gass mixtri, peress li dan il-prezz ta' l-esportazzjoni seta' ġie influwenzat mill-ftehim tal-kummerċ bi tpartit.
(124)
Aktar minn hekk, il-prezzijiet imħallsa mill-produtturi esportaturi Ukraini ġew ipparagunati mal-prezz medju ta' l-esportazzjoni mir-Russja lejn l-Ewropa tal-Punent u tal-Lvant, kif ġie ddeterminat aktar 'il fuq, kif ukoll mal-prezzijiet medji tal-gass fl-Amerika ta' Fuq, li ġew iddeterminati bl-użu ta' l-indiċi Nymex Henry Hub għall-gass. Fiż-żewġ każi nstab li kienu konsiderevolment iktar baxxi.
(125)
Minħabba dak li ssemma aktar 'il fuq, ġie konkluż li l-prezzijiet tal-gass imħallsa mill-produtturi esportaturi Ukraini, li kienu f'relazzjoni diretta mal-prezzi ta' l-esportazzjoni dikjarat mill-OAO Gazprom għall-esportazzjonijiet lejn l-Ukrajna u li nstab li hemm probabbiltà kbira li kienu influwenzati minn ftehim eżistenti ta' kummerċ bi tpartit, ma kinux jirriflettu raġonevolment l-ispejjeż assoċjati mal-produzzjoni u mal-bejgħ tal-gass mixtri.
(126)
Għal darb'oħra t-tliet esportaturi Ukraini li kkoperaw opponew dawn il-konklużjonijiet u qalu li l-ispejjeż irrapportati fir-rekords tal-kontabilità tagħhom rriflettew il-prezz effettivament imħallas lill-fornituri tagħhom tal-gass. Madankollu, l-argumenti mressqa ma setgħux jirribattu l-konklużjonijiet t'aktar 'il fuq, peress li l-prezz tal-gass fornut mir-Russja lill-Ukrajna kien affetwat b'mod sinifikanti minn ftehim li kien hemm waqt l-IP dwar it-tranżitu tal-gass mill-Ukrajna, kif kien ikkonfermat mir-rapport annwali għall-2004 ta' l-“OAO Gazprom”.
(127)
Għaldaqstant, kif previst fl-Artikolu 2(5) tar-Regolament bażiku, l-ispejjeż ta' l-elettriku u tal-gass tal-produtturi esportaturi Ukraini kienu aġġustati sabiex jirriflettu raġonevolment l-ispejjeż assoċjati mal-produzzjoni u mal-bejgħ ta' l-elettriku u tal-gass waqt l-IP. L-aġġustament kien ibbażat fuq medja tal-prezzijiet osservati waqt l-IP fir-Rumanija, pajjiż b'ekonomija tas-suq li wkoll jimporta l-gass mir-Russja, u qiegħed bejn wieħed u ieħor fl-istess distanza miż-żoni tal-gass Russi. Il-prezz medju għar-Rumanija kien ibbażat fuq id-data vverifikata miġbura mill-produtturi esportaturi Rumeni tal-prodott konċernat. Ta' min jinnota li dan il-prezz medju mhux differenti b'mod sinifikanti mill-prezz medju ta' l-esportazzjoni tal-gass li ġie ddeterminat aktar 'il fuq għar-Russja.
(128)
Esportatur wieħed qal li l-marġni ta' profitt użat sabiex jinbena il-valur normali kien differenti mill-profitt medju li sar minn dan l-esportatur fuq il-bejgħ fis-suq domestiku, u kien għoli wisq. Din id-dikjarazzjoni kellha tiġi rifjutata peress li l-profitt użat sabiex jinbena l-valur normali kien dak kalkolat skond id-dispożizzjoni applikabbli, jiġifieri l-ewwel sentenza ta' l-Artikolu 2(6) tar-Regolament bażiku. Fi kliem ieħor, il-marġni ta' profitt użat kien daqs il-marġni ta' profitt li għandu x'jaqsam mal-produzzjoni u mal-bejgħ, matul il-kummerċ normali, tal-prodotti simili fis-suq domestiku Ukrain. Ġie kalkolat fuq il-bażi ta' l-informazjzoni mressqa mill-kumpannija fir-risposta tagħha għall-kwestjonarju u seta' jiġi verifikat.
3.5.4. Il-prezz ta' l-esportazzjoni
(129)
Żewġ gruppi ta' produtturi esportaturi għamlu l-maġġoranza vasta tal-bejgħ mill-esportazzjoni tagħhom permezz ta' kumpannija kummerċjali relatata li kienet tinsab f'pajjiż terz. Il-prezz ta' l-esportazzjoni għal dawk iż-żewġ gruppi ta' produtturi esportaturi kien stabbilit fuq il-bażi tal-prezzijiet tal-bejgħ mill-ġdid tal-kumpanniji kummerċjali relatati lill-ewwel klijenti indipendenti fil-Komunità, ħlief għall-ftit transazzjonijiet li jikkorrispondu għal bejgħ dirett ta' dawk il-produtturi esportaturi lil klijenti indipendenti fil-Komunità. Fil-każ ta' l-aħħar, il-prezz ta' l-esportazzjoni kien iddeterminat bħala l-prezz li effettivament tħallas jew jista' jitħallas għall-prodott meta mibjugħ għall-esportazzjoni mill-Ukrajna lill-Komunità.
(130)
Produttur li jesporta ieħor għamel il-bejgħ kollu tiegħu lil klijenti indipendenti fil-Komunità, u għalhekk il-prezz ta' l-esportazzjoni kien stabbilit, kif inhu deskritt fil-premessa (46), fuq il-prezz effettivament imħallas jew li jista' jitħallas għall-prodott meta mibjugħ għall-esportazzjoni mill-Ukrajna lill-Komunità.
3.5.5. Il-paragun
(131)
Saru aġġustamenti, fejn kien xieraq, skond l-Artikolu 2(10) tar-Regolament bażiku, fir-rigward ta' l-iskonti għall-ispejjeż tat-trasport, ta' l-assigurazzjoni, ta' l-immaniġjar, tat-tagħbija, u għall-ispejjeż anċillari, għall-kreditu, u għall-kummissjonijiet.
(132)
Għaż-żewġ gruppi ta' produtturi esportaturi li għaddew il-parti l-kbira tal-bejgħ tagħhom permezz ta' kummerċjanti relatati, sar aġġustament għall-prezz ta' l-esportazzjoni skond l-Artikolu 2(10)(i) tar-Regolament bażiku, fil-każijiet fejn il-bejgħ sar permezz ta' dawn il-kummerċjanti relatati, peress li dawn il-kummerċjanti relatati kellhom funzjonijiet simili għal dawk ta' aġent li jaħdem fuq bażi ta' kummissjoni. Il-livell tal-kummissjoni ġie kalkolat fuq il-bażi ta' evidenza diretta li tindika l-eżistenza ta' funzjonijiet ta' din ix-xorta. F'dan il-kuntest, fil-kalkolu tal-kummissjoni, tqies l-infiq SGA li daħlu għalih il-kummerċjanti relatati sabiex ibiegħu l-prodott konċernat li kien prodott minn produtturi Ukraini, flimkien ma' marġni raġonevoli ta' profitt. Dan ta' l-aħħar kien ibbażat fuq medja peżata tal-marġnijiet ta' profitt għall-bejgħ ta' prodotti simili lil klijenti mhux relatati li nstab għat-tliet importaturi mhux relatati fil-Komunità li kkoperaw ma' l-investigazzjoni u li ressqu informazzjoni li kienet ivverifikata.
(133)
Iż-żewġ gruppi ta' esportaturi kkontestaw il-kalkolu li sar mill-Kummissjoni u argumentaw li l-marġni ta' profitt użat f'dan l-aġġustament kien eċċessiv. Grupp wieħed ta' esportaturi allegaw li wieħed mill-importaturi mhux relatati importa u biegħ mill-ġdid tip wieħed biss ta' tubi, li ma kienx jinbiegħ fil-KE mill-esportatur Ukrain. Barra minn hekk, iż-żewġ gruppi ta' esportaturi ddikjaraw li l-marġni ta' profitt medju kalkolat, ibbażat fuq il-figuri provduti mit-tliet importaturi mhux relatati li kkoperaw fil-Komunità, ma kienx raġonevoli, ladarba l-marġni ta' profitt medju u peżat li nstab kien ogħla mill-profitt immirat ta' l-industrija Komunitarja.
(134)
F'dan ir-rigward, ta' min jinnota li l-asserzjoni li l-marġni ta' profitt użat sabiex jiġi bbażat dan l-aġġustament kien ogħla mill-profitt immirat ta' l-industrija Komunitarja mhux relevanti. Iż-żewġ marġnijiet ta' profitt jiġu stabbiliti f'kuntest differenti u jaqdu finijiet differenti. Barra minn hekk, ma jippruvax li l-marġni ta' profitt li ntuża ma kienx raġonevoli. Fil-każ preżenti, ta' min ifakkar li l-marġni ta' profitt użat kien ibbażat fuq informazzjoni vverifikata li tressqet minn kumpanniji li kkoperaw u li għandha x'taqsam ma' l-IP. Barra minn hekk, ma ġiet provduta l-ebda evidenza dwar kif it-tipi tal-prodotti simili mibjugħa minn dawn il-kumpanniji li kkoperaw kienu se jippreġudikaw il-kalkolu tal-marġni ta' profitt. F'dawn iċ-ċirkostanzi, skond l-Artikolu 2(10)(i), inżamm l-aġġustament għall-bejgħ li sar permezz tal-kumpanniji kummerċjali relatati.
(135)
Barra minn hekk, wara l-kumment li wasslu mingħand l-esportaturi, ġew korretti xi żbalji klerikali u l-marġnijiet tad-dumping ġew kalkolati mill-ġdid għal din ir-raġuni.
3.5.6. Il-marġni tad-dumping
(136)
Il-paragun bejn il-valur normali u l-prezz ta' l-esportazzjoni wera l-eżistenza tad-dumping. Il-marġnijiet tad-dumping espressi bħala persentaġġ tal-prezz ta' importazzjoni tas-CIF fil-fruntiera Komunitarja, bid-dazju mhux imħallas, huma kif ġej:
Kumpannija
Marġni tad-dumping
OJSC Dnepropetrovsk Tube Works
12,3 %
CJSC Nikopolsky Seamless Tubes Plant Niko Tube u OJSC Nizhnedneprovsky Tube Rolling Plant
25,1 %
CJSC Nikopol Steel Pipe Plant Yutist
25,7 %
(137)
Peress li l-livell ta' koperazzjoni kien għoli (iktar minn 80 % ta' l-esportazzjonijiet tal-prodott konċernat mill-Ukrajna lejn il-Komunità), u ma kien hemm l-ebda raġuni sabiex wieħed jaħseb li kwalunkwe produttur li jesporta astjena deliberattament mill-koperazzjoni, il-marġni residwali applikabbli għall-esportaturi l-oħra kollha fl-Ukrajna ġie stabbilit fl-istess livell bħal dak li ġie stabbilit għall-produttur li jesporta li kkopera CJSC Nikopol Steel Pipe Plant Yutist, jiġifieri 25,7 %.
4. Il-ħsara
4.1 Il-produzzjoni Komunitarja
(138)
Fi ħdan il-Komunità, il-prodott konċernat huwa magħruf li jiġi mmanifatturat minn tmien produtturi li f'isimhom tressaq l-ilment. Dawn jinsabu fil-Ġermanja, fl-Italja, fi Spanja, fi Franza u fl-Awstrija u jirrapreżentaw 62 % mill-produzzjoni Komunitarja li waqt l-IP laħqet iż-2 618 771 tunnellata metrika.
(139)
Aktar minn hekk, fl-istadju inizjali kien hemm tnax-il produttur Komunitarju magħruf li ma kinux qed jagħmlu l-ilment, li jinsabu fir-Renju Unit, fil-Polonja, fir-Repubblika Ċeka, fl-Iżvezja, fl-Italja u fis-Slovakkja. Kienu kkuntattjati wkoll produtturi Komunitarji oħra li ma kinux magħrufa fl-istadju inizjali li prinċipalment kienu jinsabu fl-Istati Membri l-ġodda. Tnejn minn dawn il-produtturi biss ressqu l-informazzjoni bażika dwar il-produzzjoni u l-bejgħ tal-prodott simili għall-perjodu meqjus. Fuq din il-bażi, il-produzzjoni Komunitarja tal-prodott simili waqt l-IP laħqet iż-2 618 771 tunnellata metrika.
4.2 L-industrija Komunitarja
(140)
Dawn il-produtturi Komunitarji li ġejjin appoġġjaw l-ilment:
-
Dalmine S.p.A., Bergamo, l-Italja
-
Rohrwerk Maxhütte GmbH, Sulzbach-Rosenberg, il-Ġermanja
-
Tubos Reunidos S.A., Amurrio, Spanja
-
Vallourec & Mannesmann France S. A, Boulogne Billancourt, Franza
-
V&M Deutschland GmbH, Düsseldorf, il-Ġermanja
-
Voest Alpine Tubulars GmbH, Kinderberg-Aumuehl, l-Awstrija
(141)
Peress li dawn is-sitt produtturi Komunitarji li qed jikkoperaw u li qed jagħmlu l-ilment jirrappreżentaw 57 % mill-produzzjoni Komunitarja tal-prodott konċernat, huma jikkostitwixxu l-industrija Komunitarja fi ħdan it-tifsira ta' l-Artikoli 4(1) u 5(4) tar-Regolament bażiku.
(142)
Ta' min jinnota li wieħed mill-produtturi li qed jagħmlu l-ilment (Dalmine) huwa relatat ma' wieħed mill-produtturi esportaturi Rumeni li kkoperaw (Silcotub) u importa l-prodott konċernat minn dan ta' l-aħħar. Madankollu, ġie vverifikat li dawn l-importazzjonijiet kienu limitati meta pparagunati mal-volum ta' produzzjoni tad-Dalmine u prinċipalment sabiex tkun ikkomplementata l-gamma ta' prodotti tiegħu. Għaldaqstant, ġie konkluż li din ir-relazzjoni ma kinitx tali li teskludi l-produttur Komunitarju mid-definizzjoni ta' l-industrija Komunitarja.
4.3 Il-konsum Komunitarju
(143)
Il-konsum Komunitarju ġie stabbilit fuq il-bażi tal-volum ta' bejgħ fis-suq Komunitarju tal-ħames produtturi Komunitarji li ttieħdu bħala kampjun u mill-produtturi l-oħra kollha fil-Komunità li ressqu informazzjoni ta' din ix-xorta flimkien ma' l-importazzjonijiet mill-pajjiżi terzi kollha taħt il-Kodiċijiet NM relevanti skond l-Eurostat.
(144)
Fuq il-bażi ta' din id-data, instab li matul il-perjodu meqjus, il-konsum naqas bi 8 % minn 2 149 024 tunnellata metrika fl-2001 għal 1 985 361 tunnellata metrika fl-2004. L-ewwelnett, il-konsum naqas b'mod konsiderevoli b'14 % fl-2002 meta pparagunat ma' l-2001 u baqa' stabbli fl-2003 sabiex reġa' tela' fl-2004, meta laħaq il-1 985 361 tunnellata metrika. Il-konsum ta' l-SPT huwa relatat maċ-ċiklu ekonomiku ġenerali u partikolarment ma' l-iżviluppi fis-settur taż-żejt u tal-gass. Iż-żieda fil-konsum fl-IP tista' tiġi spjegata mill-fatt li l-prezzijiet għoljin taż-żejt u tal-gass fl-2004 inkoraġġew l-investimenti f'dawn is-setturi u għaldaqstant żiedu d-domanda għal ċerti STPs.
Tabella 1
2001
2002
2003
2004 (IP)
Il-konsum Komunitarju
(tunnellati metriċi)
2 149 024
1 855 723
1 851 502
1 985 361
Indiċi
100
86
86
92
4.4 L-importazzjonijiet ta' l-SPT mill-pajjiżi konċernati
L-akkumulazzjoni
(145)
Il-Kummissjoni qieset jekk l-effett ta' l-importazzjonijiet ta' l-SPT li joriġinaw fil-Kroazja, fl-Ukrajna, fir-Rumanija u fir-Russja għandux jiġi vvalutati b'mod kumulattiv jew le skond l-Artikolu 3(4) tar-Regolament bażiku.
Il-marġni tad-dumping u l-volum ta' l-importazzjonijiet
(146)
Kif ġie indikat aktar 'il fuq, l-investigazzjoni preżenti wriet li l-marġnijiet medji tad-dumping li ġew stabbiliti għal kull wieħed mill-erba' pajjiżi konċernati qegħdin aktar 'il fuq mil-limitu de minimis kif inhu definit fl-Artikolu 9(3) tar-Regolament bażiku, u li l-volum ta' l-importazzjonijiet minn kull wieħed minn dawn il-pajjiżi mhux negliġibbli fis-sens ta' l-Artikolu 5(7) tar-Regolament bażiku (l-ishma rispettivi tas-suq tagħhom jilħqu il-1,3 % għall-Kroazja, l-4,3 % għar-Rumanija, l-4,6 % għall-Ukrajna u l-11,3 % għar-Russja fl-IP).
Il-kundizzjonijiet tal-kompetizzjoni
(147)
Il-volumi ta' l-importazzjoni żdiedu mill-pajjiżi kollha konċernati, ħlief mill-Ukrajna li żammet l-importazzjonijiet tagħha fuq livell għoli matul il-perjodu meqjus. It-tendenzi fil-prezzijiet ta' l-importazzjonijiet huma simili għall-pajjiżi kollha konċernati, u kienu b'mod sinifikanti irħas mill-prezzijiet ta' l-industrija Komunitarja. Il-livelli medji tal-prezzijiet ta' l-importazzjoni tal-pajjiżi konċernati kienu lkoll ferm 'l isfel mil-livell tal-prezz ta' l-industrija Komunitarja. Il-prezzijiet ta' l-importazzjoni mill-Kroazja, mill-Ukrajna u mir-Rumanija kienu ġeneralment fl-istess livell. Ir-Russja kellha livelli ta' prezzijiet ferm iktar baxxi li, però, jistgħu jkunu r-riżultat ta' taħlita ta' prodotti differenti esportati lejn il-Komunità. Kif issemma aktar 'il fuq, ġie stabbilit li l-prodott konċernat importat mill-erba' pajjiżi u l-prodott simili prodott u mibjugħ mill-industrija Komunitarja jaqsmu l-istess karatteristiċi bażiċi tekniċi, fiżiċi u kimiċi u l-istess użi finali. Barra minn hekk, il-prodotti kollha kienu mibjugħa permezz ta' kanali tal-bejgħ simili lill-istess klijenti u nstab li kienu qed jikkompetu ma' xulxin.
(148)
Fuq il-bażi ta' dak li ssemma aktar 'il fuq, ġie konkluż li ġew issodisfatti l-kundizzjonijiet kollha li jiġġustifikaw l-akkumulazzjoni ta' l-importazzjonijiet ta' l-SPT li joriġinaw fl-erba' pajjiżi konċernati mill-investigazzjoni.
(149)
Uħud mill-produtturi esportaturi fl-Ukrajna u fir-Rumanija argumentaw li l-importazzjonijiet minn pajjiżhom m'għandhomx jiġu akkumulati ma' dawk tal-pajjiżi l-oħra taħt investigazzjoni għall-analiżi tal-ħsara u tal-kawżalità peress li t-tendenzi fil-volumi ta' l-importazzjoni kienu differenti. F'dan ir-rigward, ta' min jinnota li t-tendenzi ta' l-importazzjoni huma biss wieħed mill-ħafna parametri li jiġu eżaminati f'dan il-kuntest. Il-fatt li l-livelli ta' importazzjoni mid-diversi pajjiżi mhumiex l-istess, fiha nfisha mhix raġuni għal dekumulazzjoni. Tabilħaqq, fil-premessa (147), kienu deskritti s-similaritajiet bejn l-importazzjonijiet mill-erba' pajjiżi li kienu suġġetti għall-investigazzjoni. Fuq din il-bażi, u fin-nuqqas ta' kwalunkwe indikazzjoni oħra dwar in-nuqqas ta' kompetizzjoni, mhux possibbli li wieħed jiddistingwi l-effett ta' l-importazzjonijiet minn dawn l-erba' pajjiżi sempliċement fuq il-bażi tat-tendenzi rispettivi ta' volum. Għall-kuntrarju, is-similaritajiet li ġew deskritti aktar 'il fuq ta' min jagħmlilhom valutazzjoni kumulattiva.
(150)
Fil-każ preżenti, instab li għall-erba' pajjiżi kollha, inklużi l-Ukrajna u r-Rumanija, il-prodotti importati min-naħa waħda u l-prodotti li ġew magħmula fil-Komunità min-naħa l-oħra qasmu l-istess karatteristiċi bażiċi fiżiċi u/jew kimiċi (ara l-premessa (39) dwar il-prodott simili). Aktar minn hekk, l-importazzjonijiet minn kull wieħed mill-erba' pajjiżi kienu sinifikanti, jiġifieri 'l fuq mil-limitu neġliġibbli kif inhu definit fl-Artikolu 5(7) tar-Regolament bażiku. F'dan ir-rigward, ta' min jinnota li l-importazzjonijiet mill-Ukrajna u mir-Rumanija rrapreżentaw sehem mis-suq ta' iktar minn 4,5 % u 4,3 % rispettivament. Fl-aħħarnett, u flimkien ma' l-argumenti li ġew dikjarati aktar 'il fuq, l-importazzjonijiet mill-erba' pajjiżi kollha kienu b'mod sinifikanti irħas mill-prezzijiet ġejjin mill-industrija Komunitarja (minn 22 sa 43 %), bl-importazzjonijiet Ukraini u Rumeni jkunu irħas mill-prezzijiet ta' l-industrija Komunitarja b'36 % u 22 % (ara aktar 'l isfel). Fuq il-bażi ta' dak li ssemma aktar 'il fuq, qed jiġi konkluż li ġew sodisfatti l-kundizzjonijiet kollha għall-akkumulazzjoni ta' l-importazzjonijiet mill-erba' pajjiżi taħt investigazzjoni għall-fini ta' analiżi tal-ħsara u tal-kawżalità. Għaldaqstant, it-talba għal dekumulazzjoni kellha tiġi rifjutata.
Il-volum akkumulat u s-sehem mis-suq
(151)
L-importazzjonijiet mill-erba' pajjiżi konċernati żdiedu minn 304 268 tunnellata metrika fl-2001 għal 426 186 tunnellata metrika fl-IP. Is-sehem magħqud mis-suq żdied minn 14,2 % fl-2001 għal 21,5 % matul l-IP. Dan għandu jitqies fl-isfond ta' konsum li qed jonqos.
Tabella 2
2001
2002
2003
2004 (IP)
Importazzjonijiet (tunnellati metriċi)
304 268
307 441
342 626
426 186
Indiċi
100
101
113
140
Sehem mis-suq
14,2 %
16,6 %
18,5 %
21,5 %
Il-prezzijiet
(152)
Il-prezz medju peżat ta' l-importazzjonijiet ta' l-SPT li joriġinaw fl-erba' pajjiżi żdied b'16 %, jiġifieri minn EUR 433 għal kull tunnellata metrika għal EUR 501 għal kull tunnellata metrika bejn l-2001 u l-IP. Bejn l-2001 u l-2002 il-prezzijiet inizjalment naqsu ftit bi 3 % minn EUR 433 għal EUR 418 u niżlu iktar fl-2003 għal EUR 397, sabiex wara dan żdiedu f'daqqa għal EUR 501, jiġifieri livell ferm ogħla milli fl-2001. Iż-żieda fil-prezz fl-IP prinċipalment tista' tiġi marbuta maż-żieda fil-prezz tal-materja prima fl-IP.
Tabella 3
2001
2002
2003
2004 (IP)
Il-prezz medju peżat tas-CIF fil-fruntiera Komunitarja
(€/tunnellata metrika)
433
418
397
501
Indiċi
100
97
92
116
Il-bejgħ bi prezzijiet irħas
(153)
Għad-determinazzjoni tat-traħħis fil-prezzijiet, il-Kummissjoni analizzat data li tirreferi għall-IP. Il-prezzijiet tal-bejgħ relevanti ta' l-industrija Komunitarja kienu dawk lill-klijenti indipendenti, aġġustati fejn hemm bżonn għal livell qabel ma ġew inklużi x-xogħlijiet, jiġifieri l-ispejjeż tat-trasport fil-Komunità u wara li jitnaqqsu l-iskonti u t-tnaqqis fil-prezz. Il-prezzijiet għat-tipi differenti ta' SPT definiti fil-kwestjonarji ġew ipparagunati mal-prezzijiet tal-bejgħ mitluba mill-esportaturi, wara li jitħallsu l-iskonti, u aġġustati, fejn hemm bżonn, għas-CIF fil-fruntiera Komunitarja b'aġġustament xieraq għad-dazji ta' l-anti-dumping u għall-ispejjeż ta' wara l-importazzjoni.
(154)
Għall-kalkolu tal-marġnijiet tat-traħħis tal-prezzijiet medji u peżati, tqiesu l-prezzijiet ta' l-esportazzjoni tal-produtturi li kkoperaw u d-data mill-Eurostat. Waqt l-IP, il-marġni tat-traħħis medju u peżat kien ta' 43 % għar-Russja, 36 % għall-Ukrajna, 22 % għar-Rumanija u 26 % għall-Kroazja.
4.5 Il-qagħda ta' l-industrija tal-Komunità
(155)
Skond l-Artikolu 3(5) tar-Regolament bażiku, l-eżami ta' l-impatt ta' l-importazzjonijiet li kienu suġġetti għal dumping fuq l-industrija Komunitarja inkluda evalwazzjoni tal-fatturi ekonomiċi kollha li huma relevanti għall-istat ta' l-industrija Komunitarja matul il-perjodu meqjus.
Il-produzzjoni
(156)
Il-volum tal-produzzjoni wera tendenza simili għal dik tal-konsum, għalkemm it-tnaqqis matul l-2002 u l-2003 u l-irkupru matul l-IP kienu aktar evidenti f'termini relattivi mit-tnaqqis u l-irkupru tal-konsum matul l-istess perjodi. Naqas f'daqqa b'21 %, minn 1 495 278 tunnellata metrika fl-2001 għal 1 174 414-il tunnellata metrika fl-2002. Fl-2003, il-volum tal-produzzjoni laħaq biss tliet kwarti tal-volum li kien prodott fl-2001. Madankollu, f'konformità mas-sitwazzjoni mtejba tad-domanda li rriżultat mill-attività ta' investiment fl-industrija taż-żejt u tal-gass waqt l-IP, il-volum tal-produzzjoni reġa' żdied u laħaq 1 290 258 tunnellata metrika fl-IP.
Tabella 4
2001
2002
2003
2004 (IP)
Produzzjoni
(tunnellati metriċi)
1 495 278
1 174 414
1 126 188
1 290 258
Indiċi
100
79
75
86
Il-kapaċità tal-produzzjoni u r-rati ta' l-użu tal-kapaċità
(157)
Il-kapaċità tal-produzzjoni kienet stabbilita fuq il-bażi tal-kapaċità nominali ta' l-unitajiet ta' produzzjoni fil-pussess ta' l-industrija Komunitarja, fejn tqiesu l-interruzzjonijiet fil-produzzjoni kif ukoll tal-fatt li f'ċerti każijiet parti mill-kapaċità kienet użata għal prodotti oħra li ġew manifatturati bl-istess linji ta' produzzjoni.
(158)
Il-kapaċità tal-produzzjoni ta' l-SPT baqgħet stabbli matul il-perjodu meqjus. Madankollu, ir-rati ta' l-użu tal-kapaċità naqsu bi 12-il punt perċentwali minn 87 % għal 75 %, minħabba t-tnaqqis fil-volum tal-produzzjoni. Iż-żieda fl-użu tal-kapaċità waqt l-IP hija riżultat taż-żieda fil-volum tal-produzzjoni fl-IP fl-isfond ta' kapaċità tal-produzzjoni stabbli.
Tabella 5
2001
2002
2003
2004 (IP)
Kapaċità tal-produzzjoni
(tunnellati metriċi)
1 722 350
1 717 919
1 709 605
1 709 078
Indiċi
100
100
99
99
Użu tal-kapaċità
87 %
68 %
66 %
75 %
L-istokks
(159)
Safejn għandhom x'jaqsmu l-istokks, il-maġġoranza l-kbira tal-produzzjoni ssir bħala reazzjoni għall-ordnijiet. Għalhekk, filwaqt li kienet osservata żieda fl-istokks ta' 13 % matul il-perjodu meqjus, jitqies li f'dan il-każ li l-istokks ma kinux indikatur relevanti ta' ħsara.
Tabella 6
2001
2002
2003
2004 (IP)
Stokks (tunnellati metriċi)
95 032
100 471
90 979
107 521
Indiċi
100
106
96
113
L-investimenti
(160)
Bejn l-2001 u l-IP, l-investimenti għall-produzzjoni tal-prodott simili naqsu minn EUR 66 852 644 għal EUR 26 101 700 u saru biss sabiex iżommu l-kapaċità tal-produzzjoni fuq il-livell korrenti tagħha u mhux bil-fini li jiżdied il-volum tal-produzzjoni.
Tabella 7
2001
2002
2003
IP
Investimenti (EUR)
66 852 644
56 581 829
45 518 515
26 101 700
Indiċi
100
85
68
39
Il-bejgħ u s- sehem mis-suq
(161)
Instab li l-bejgħ ta' l-industrija Komunitarja lill-klijenti relatati sar bil-prezzijiet tas-suq u għalhekk dak il-bejgħ tqies ukoll fl-analiżi tal-bejgħ u tas-sehem mis-suq ta' l-industrija Komunitarja.
(162)
Il-bejgħ ta' l-SPT bħala volum fis-suq Komunitarju naqas minn 862 054 tunnellata metrika fl-2001 għal 725 145 tunnellata metrika fl-2002, jiġifieri b'16 %, u aktar għal 683 985 tunnellata metrika fl-2003, fejn skond l-industrija Komunitarja d-domanda kienet eċċezzjonalment baxxa. Matul l-IP, il-bejgħ reġa' qabad u laħaq 729 555 tunnellata metrika, li xorta waħda għadu ferm inqas mil-livell ta' l-2001.
(163)
Filwaqt li l- bejgħ ta' l-SPT bħala volum fis-suq Komunitarju naqas bi 15 % mill-2001 sa l-IP, fl-istess ħin, il-konsum Komunitarju naqas biss bi 8 % u b'hekk l-industrija Komunitarja ġarrbet telf fis-sehem mis-suq ta' 3 punti perċentwali. Is-sehem mis-suq niżel minn 40,1 % fl-2001 għal 36,7 % fl-IP.
Tabella 8
2001
2002
2003
IP
Bejgħ fil-KE (tunnellati metriċi)
86 254
725 145
683 985
729 555
Indiċi
100
84
79
85
Sehem mis-suq
40,1 %
39,1 %
36,9 %
36,7 %
Il-prezzijiet
(164)
Il-prezz tal-bejgħ medju għal kull unità ta' l-industrija Komunitarja żdied b'10 % matul il-perjodu meqjus minħabba ż-żieda fl-ispiża tal-materja prima, li kellha impatt fuq l-industrija kollha.
(165)
Wara żieda fil-prezzijiet medji ta' 4 % minn EUR 672 fl-2001 għal EUR 701 fl-2002, il-prezzijiet niżlu fl-aktar livell baxx ta' EUR 651 fl-2003, sabiex imbagħad reġgħu żdiedu b'mod konsiderevoli fl-IP meta laħqu EUR 736.
(166)
Jiddipendi mill-proċess ta' produzzjoni, l-industrija Komunitarja jew użat fdal jew billetti u ingotti bħala materja prima għall-produzzjoni ta' l-SPT. Il-materja prima hija l-komponent prinċipali li jgħolli l-ispejjeż fl-ispiża tal-produzzjoni ta' l-SPT u għandha impatt dirett fuq l-iżvilupp tal-prezzijiet tal-bejgħ. Filwaqt li fl-2001 u fl-2002 il-materja prima ammontat għal 35 % ta' l-ispiża sħiħa tal-produzzjoni ta' l-SPT ta' l-industrija Komunitarja u għal 38 % fl-2003, waqt l-IP l-ispiża għall-materja prima diġà rrappreżentat 47 % ta' l-ispiża sħiħa.
(167)
Tabilħaqq, instab li l-prezzijiet medji tal-materja prima żdiedu f'daqqa matul l-2004, li kien rifless kemm fil-prezzijiet tal-bejgħ ogħla ta' l-industrija Komunitarja u bl-istess mod fil-prezzijiet ta' l-importazzjoni ogħla.
Tabella 9
2001
2002
2003
IP
Prezz medju peżat (€/tunnellata metrika)
672
701
651
736
Indiċi
100
104
97
110
Ir-redditività u l-ħruġ u d-dħul tal-flus
(168)
Matul il-perjodu meqjus ir-redditività medja peżata fuq id-dħul nett ta' l-industrija Komunitarja naqas f'daqqa minn 3 % fl-2001 għal -10 % fl-IP. It-tendenza fir-redditività ma tiżviluppax skond it-tendenza fil-valur tal-bejgħ. Ir-redditività tal-prodott konċernat kienet tabilħaqq aktar negattiva matul l-IP milli fi kwalunkwe sena mit-tliet snin ta' qabel, filwaqt li l-bejgħ effettivament żdied fl-IP meta pparagunat mal-livelli fl-2002 u l-2003. Ir-raġuni għal dan l-iżvilupp hija li ż-żieda fil-prezzijiet tal-materja prima ma setgħetx tkun riflessa kompletament fil-prezzijiet tal-bejgħ. Tabilħaqq, l-ispejjeż aktar għoljin tal-materja prima ma setgħux jiġu mgħoddija lill-klijenti aħħarija minħabba l-livell baxx tal-prezzijiet ta' l-importazzjonijiet mill-pajjiżi konċernati.
Tabella 10
2001
2002
2003
IP
Marġni ta' profitt ta' qabel it-taxxa
3 %
-9 %
-5 %
-10 %
(169)
L-industrija Komunitarja ġġenerat dħul u ħruġ ta' flus negattiv ta' EUR -16 735 140 matul l-IP. Il-likwidità ta' l-industrija Komunitarja saret negattiva ħafna fl-2003, sabiex imbagħad is-sitwazzjoni tad-dħul u l-ħruġ tal-flus tjiebet xi ftit, għalkemm baqgħet 'il bogħod milli terġa' tilħaq livell pożittiv. Id-dħul u l-ħruġ tal-flus kellu jiġi kalkolat fuq il-bażi tal-profitt nett qabel it-taxxa għall-prodott mibjugħ fi u barra mill-Komunità li kien pożittiv fl-2002 (EUR 26 miljun) imma nbidel f'telf nett kbir fl-2003 (nieqes 86 miljun) li jispjega n-niżla kbira fid-dħul u l-ħruġ tal-flus bejn l-2002 u l-2003. It-tendenza fid-dħul u l-ħruġ tal-flus ma żviluppatx skond it-tendenza fir-redditività bħala deprezzament, li hija tipikament għolja għal din l-industrija b'intensità ta' kapital, naqas bejn l-2002 u l-2003 minn EUR 51 795 853 għal EUR 48 276 850, iżda reġa' żdied fl-IP għal EUR 58 820 712. Madankollu, is-sitwazzjoni tad-dħul u l-ħruġ tal-flus baqgħet negattiva matul l-IP.
Tabella 11
2001
2002
2003
IP
Id-dħul u l-ħruġ tal-flus (EUR)
68 221 405
83 464 355
-35 612 924
-16 735 140
Indiċi
100
122
-52
-25
Il-profitt fuq l-assi netti
(170)
Il-profitt fuq l-assi netti kien kalkolat billi l-profitt nett ta' qabel it-taxxa tal-prodott simili mibjugħ fi u barra mill-Komunità ġie espress bħala persentaġġ tal-valur nett kif imniżżel fil-kotba tal-kumpannija ta' l-assi ffissati allokati lill-prodott simili mibjugħ fi u barra mill-KE. L-iżvilupp negattiv ta' dan l-indikatur wara l-2001 huwa kkawżat min-naħa waħda, minn investimenti li qed jonqsu fil-prodott simili mill-2001 sa l-IP, u, min-naħa l-oħra, mill-profitt ta' qabel it-taxxa tal-prodott simili mibjugħ fi u barra l-Komunità, li kien għadu pożittiv fl-2001 u fl-2002, imma sar negattiv fl-2003. Il-profitt fuq l-assi għalkemm tjieb fl-IP meta pparagunat ma' l-2003, xorta laħaq biss -11 % matul l-IP. Il-figura tal-profitt li ntużat sabiex jiġi ddeterminat dan il-fattur kienet il-profitt miksub kemm mill-bejgħ domestiku kif ukoll mill-bejgħ mill-esportazzjoni ta' l-industrija Komunitarja. Dan kien neċessarju għaliex l-assi ntużaw għaż-żewġ kanali tal-bejgħ u allokazzjoni għall-assi kienet impossibbli.
Tabella 12
2001
2002
2003
IP
Profitt fuq l-assi netti
10 %
6 %
-18 %
-11 %
Il-kapaċità li jinġabar kapital
(171)
Bl-eċċezzjoni ta' kumpannija waħda, ma kien hemm l-ebda pretensjoni mill-industrija Komunitarja jew indikazzjoni li l-industrija Komunitarja ltaqgħet ma' problemi sabiex tiġbor kapital għall-attivitajiet tagħha u għalhekk kien konkluż li l-industrija Komunitarja, kollha kemm hi, kienet f'pożizzjoni li tiġbor kapital għall-attivitajiet tagħha matul il-perjodu kollu kkunsidrat.
L-impjiegi u l-pagi
(172)
L-impjiegi fl-industrija Komunitarja naqsu bi 13 % u l-ispiża tax-xogħol naqset b'9 % matul il-perjodu meqjus.
Tabella 13
2001
2002
2003
IP
Impjegati
6 058
5 424
5 276
5 245
Indiċi
100
90
87
87
Spiża tax-xogħol (EUR/sena)
275 296 896
251 059 144
244 153 692
249 190 971
Indiċi
100
91
89
91
Il-produttività
(173)
Il-produttività mkejla f'riżultat (produzzjoni) għal kull impjegat fis-sena ammontat għall-istess livell fl-IP bħal fl-2001, wara tnaqqis fl-2002 u fl-2003.
Tabella 14
2001
2002
2003
IP
Produttività
(tunnellati metriċi/impjegat)
247
217
213
246
Indiċi
100
88
86
100
It-tkabbir
(174)
Filwaqt li l-konsum Komunitarju naqas bi 8 % bejn l-2001 u l-IP, il-volum tal-bejgħ ta' l-industrija Komunitarja lil klijenti mhux relatati u relatati naqas bi 15 %. Min-naħa l-oħra, is-sehem mis-suq ta' l-importazzjonijiet mill-erba' pajjiżi konċernati tela' b'7,3 punti perċentwali. B'hekk, il-bejgħ mill-industrija Komunitarja naqas ferm aktar f'daqqa mid-domanda matul il-perjodu meqjus.
Il-kobor tal-marġni tad-dumping u l-irkupru mid-dumping tal-passat
(175)
Fejn jikkonċerna l-impatt fuq l-industrija Komunitarja tal-kobor tal-marġni effettiv tad-dumping, minħabba l-volum u l-prezzijiet ta' l-importazzjonijiet mill-erba' pajjiżi konċernati, dan l-impatt ma jistax jitqies bħala negliġibbli.
(176)
Kif intwera fl-analiżi ta' l-indikaturi tal-ħsara li ssemmew aktar 'il fuq, is-sitwazzjoni ekonomika u finanzjarja ta' l-industrija Komunitarja ma ttejbitx aktar bl-impożizzjoni tal-miżuri anti-dumping fuq l-importazzjonijiet tal-partijiet tal-prodott konċernat mir-Russja u mir-Rumanija fl-1997 u mill-Kroazja u mill-Ukrajna fi Frar 2000. Dawn urew biċ-ċar li l-Komunità għadha f'sitwazzjoni fraġli u vulnerabbli.
4.6 Konklużjoni dwar il-ħsara
(177)
L-analiżi ta' l-indikaturi tal-ħsara wriet li s-sitwazzjoni ta' l-industrija Komunitarja marret lura b'mod sinifikanti wara l-2001 u niżlet fl-aktar livell baxx fl-2003. Matul l-IP, l-indikaturi tal-ħsara wrew titjib meta pparagunati mas-sitwazzjoni estremament ħażina fl-2003. Is-sitwazzjoni mtejba fl-IP tista' tkun marbuta ma' sitwazzjoni tas-suq ġeneralment aħjar fl-IP u b'mod partikolari ma' domanda ogħla għall-prodotti ta' l-SPT mill-industriji taż-żejt u tal-gass. Madankollu, l-industrija Komunitarja kienet 'il bogħod milli jirnexxilha terġa' lura għal-livell ta' l-2001, jiġifieri qabel iż-żieda fl-importazzjonijiet li kienu suġġetti għal dumping. Minn dan il-lat, ta' min jinnota li ż-żieda fil-prezzijiet tal-bejgħ li kienet osservata fl-IP lanqas ma kienet biżżejjed sabiex tirrifletti b'mod sħiħ iż-żieda fl-ispejjeż tal-materja prima, aħseb u ara sabiex ittejjeb is-sitwazzjoni ta' l-industrija Komunitarja.
(178)
Huwa minnu li ma' l-ewwel daqqa t'għajn uħud mill-indikaturi tal-ħsara wrew żvilupp stabbli (ħila li jinġabar kapital, impjiegi) jew saħansitra pożittiv (prezzijiet medji tal-bejgħ). Madankollu, il-parti l-kbira ta' l-indikaturi l-oħra tal-ħsara (eż. ir-redditività, l-investimenti, volumi tal-produzzjoni u tal-bejgħ) urew żvilupp negattiv ċar matul il-perjodu meqjus, għalkemm tjiebu ftit matul l-IP meta pparagunati mas-sena ta' qabel. Madankollu, dan it-titjib ma jbiddilx l-istampa billi l-aktar indikaturi relevanti tal-ħsara jibqgħu negattivi.
(179)
Safejn huwa konċernat l-iżvilupp pożittiv fil-prezzijiet, iż-żieda fil-prezzijiet matul l-IP ma tistax tiġi attribwita lil titjib fis-sitwazzjoni ta' l-industrija Komunitarja, imma kienet biss konsegwenza taż-żieda fil-prezzijiet tal-materja prima. Barra minn hekk, il-fatturi t'aktar 'il fuq li juru żvilupp stabbli ma jiddeterminawx l-istat ġenerali ta' l-industrija Komunitarja. Tabilħaqq, meta jitqies l-iżvilupp ferm negattiv ta' l-indikaturi li huma relatati mal-profitt, il-vijabilità ta' l-industrija qiegħda saħansitra f'riskju jekk - tul perjodu medju ta' żmien, jekk mhux qabel - ma jinstabx rimedju għal din is-sitwazzjoni.
(180)
Wara li ġew żvelati l-iskoperti definittivi, uħud mill-produtturi esportaturi argumentaw li l-industrija Komunitarja ma kinitx qed tbati minn ħsara materjali matul l-IP. Intqal li d-data li kienet pubblikament disponibbli kienet tissuġġerixxi li l-industrija Komunitarja kienet f'sitwazzjoni finanzjarja soda u li l-bejgħ u r-redditività ta' l-industrija Komunitarja wrew tendenza pożittiva matul l-IP.
(181)
Ta' min jinnota li r-riżultati finanzjarji annwali ta' wħud mill-produtturi Komunitarji matul l-IP kienu tabilħaqq pożittivi, il-volum tal-bejgħ żdied u nkisbu riżultati profitabbli. Madankollu, filwaqt li s-sitwazzjoni finanzjarja ġenerali ta' wħud mill-produtturi Komunitarji fl-IP kienet tabilħaqq favorevoli, l-analiżi relevanti trid tkun ibbażata fuq ir-rendiment finanzjarju ta' l-industrija Komunitarja fir-rigward tal-produzzjoni u tal-bejgħ fis-suq Komunitarju tal-prodott simili. Billi l-prodott simili ma jispjegax il-volum tal-produzzjoni kollu ta' l-industrija Komunitarja u lanqas tal-bejgħ kollu fil-Komunità tagħhom, instab li minkejja r-rendiment tajjeb ġenerali ta' wħud mill-produtturi Komunitarji ta' l-SPT, kien hemm ħsara materjali safejn kien konċernat il-prodott simili mibjugħ fil-Komunità.
(182)
Fid-dawl ta' dak li ssemma aktar 'il fuq, ġie konkluż li l-industrija Komunitarja ġarrbet ħsara materjali fi ħdan it-tifsira ta' l-Artikolu 3(6) tar-Regolament bażiku.
5. IL-KAWŻALITÀ
5.1 Introduzzjoni
(183)
Skond l-Artikolu 3(6) u 3(7) tar-Regolament bażiku, il-Kummissjoni eżaminat jekk l-importazzjonijiet li huma suġġetti għal dumping tal-prodott konċernat li joriġina fil-pajjiżi konċernati kkawżawx ħsara lill-industrija Komunitarja fi grad li jippermettilha tkun iklassifikat bħala materjali. Fatturi magħrufin għajr għall-importazzjonijiet li kienu suġġetti għal dumping, li fl-istess ħin jistgħu jkunu qed jagħmlu ħsara lill-industrija Komunitarja, ġew eżaminati wkoll sabiex ikun żgurat li l-ħsara possibbli kkawżata minn dawn il-fatturi l-oħra ma kinitx attribwita lill-importazzjonijiet li kienu suġġetti għal dumping.
5.2 L-effett ta' l-importazzjonijiet li kienu suġġetti għal dumping
(184)
L-importazzjonijiet mill-erba' pajjiżi konċernati żdiedu b'mod konsiderevoli matul il-perjodu meqjus, jiġifieri b'40 % f'termini ta' volum, u b'7,3 punti perċentwali f'termini ta' sehem mis-suq. Fl-istess ħin, il-prezzijiet medji ta' l-importazzjonijiet li oriġinaw fl-erba' pajjiżi konċernati kienu irħas mil-prezzijiet medji ta' l-industrija Komunitarja bi 32 % fl-IP. Iż-żieda fil-prezz ta' l-importazzjonijiet li kienu suġġetti għal dumping li kienet innotata waqt l-IP irriflettiet biss iż-żieda fl-ispejjeż tal-materja prima. Iż-żieda sostanzjali fil-volum ta' l-importazzjonijiet ta' l-erba' pajjiżi konċernati u l-qligħ tagħhom fis-sehem mis-suq matul il-perjodu meqjus, bi prezzijiet li baqgħu ferm taħt dawk ta' l-industrija Komunitarja, ikkoinċidew mad-deterjorazzjoni evidenti tas-sitwazzjoni finanzjarja ġenerali ta' l-industrija Komunitarja matul l-istess perjodu.
(185)
Il-prezzijiet ta' l-unità ta' l-industrija Komunitarja wkoll żdiedu matul il-perjodu meqjus b'10 %. Madankollu, dawn il-prezzijiet kienu batuti u ma setgħux lanqas ikopru ż-żieda massiva ta' l-ispiża tal-materja prima kif intwera permezz tal-livell sinifikanti ta' telf li ġarrbet l-industrija Komunitarja.
(186)
Fuq il-bażi tal-konsiderazzjonijiet t'aktar 'il fuq, għandu jidher li l-importazzjonijiet bi prezzijiet baxxi mill-erba' pajjiżi konċernati kellhom rwol determinanti fid-deterjorazzjoni tas-sitwazzjoni ta' l-industrija Komunitarja, li hija riflessa b'mod partikolari fl-iżvilupp insuffiċjenti tal-prezzijiet tal-bejgħ kif ukoll fit-tnaqqis tal-produzzjoni, tal-volumi tal-bejgħ, tas-sehem mis-suq, u fit-tnaqqis f'daqqa tar-redditività u riduzzjoni fl-investimenti.
5.3 L-effett ta' fatturi oħrajn
It-tnaqqis fil-konsum fil-KE
(187)
Il-konsum Komunitarju naqas bi 8 % matul il-perjodu meqjus. Madankollu, it-tnaqqis fil-konsum fih innifsu ma jistax jitqies bħala l-kawża determinanti tas-sitwazzjoni ta' ħsara ta' l-industrija Komunitarja billi l-bejgħ ta' l-industrija Komunitarja naqas f'termini relattivi aktar mill-konsum waqt il-perjodu meqjus (rispettivament -16 % u -14 % bejn l-2001 u l-aħħar ta' l-IP). Barra minn hekk, intwera li l-importazzjonijiet mill-pajjiżi konċernati żdiedu fil-perjodu meqjus u għalhekk kienet qed jiksbu l-kontroll tas-sehem mis-suq li tilfet l-industrija Komunitarja. Għal dawn ir-raġunijiet, instab li t-tnaqqis fil-konsum ma setax ikun kawża sostanzjali tal-ħsara li ġarrbet l-industrija Komunitarja.
L-importazzjonijiet li joriġinaw fil-pajjiżi terzi ħlief l-erba' pajjiżi konċernati
(188)
Skond l-Eurostat u l-informazzjoni miġbura matul l-investigazzjoni, il-pajjiżi terzi prinċipali minn fejn l-SPT jiġu importati huma l-Ġappun, l-Arġentina u l-Istati Uniti.
(189)
L-importazzjonijiet mill-Ġappun ammontaw għal 52 960 tunnellata metrika fl-2001 u naqas b'34 % għal 34 857 tunnellata metrika matul il-perjodu meqjus. Is-sehem mis-suq ta' l-importazzjonijiet Ġappuniżi tal-prodott konċernat ammonta għal 2,5 % fl-2001, li naqas għal 1,8 % fl-IP. L-importazzjonijiet Ġappuniżi saru bi prezzijiet li ta' l-inqas irdoppjaw dawk ta' l-industrija Komunitarja. Għalhekk, l-importazzjonijiet mill-Ġappun ma tqisux bħala li kellhom effett negattiv fuq is-sitwazzjoni ta' l-industrija Komunitarja
(190)
L-importazzjonijiet mill-Arġentina żdiedu bi 52 % minn 30 962 tunnellata metrika fl-2001 għal 46 918-il tunnellata metrika fl-IP. Dan jikkorrispondi għal sehem mis-suq li żdied b'punt perċentwali wieħed minn 1,4 % fl-2001 għal 2,4 % fl-IP. Matul il-perjodu meqjus kollu, il-livell tal-prezzijiet ta' l-importazzjonijiet mill-Arġentina baqa' ferm ogħla minn dak ta' l-erba' pajjiżi meqjusa, eż. fl-IP, il-prezz medju tas-CIF għal kull tunnellata metrika ta' importazzjonijiet mill-Arġentina ammonta għal EUR 660, filwaqt li l-prezz medju u peżat tas-CIF ta' l-erba' pajjiżi konċernati kien ta' EUR 501 għal kull tunnellata metrika. Matul l-analiżi, tqies il-fatt li produttur Komunitarju wieħed huwa relatat ma' produttur li jesporta li jinsab fl-Arġentina. Madankollu, intwera li l-SPT importati minn dan il-produttur Komunitarju mill-kumpannija relatata tiegħu fl-Arġentina la f'termini ta' kwantitajiet u lanqas ta' prezzijiet ma kienu raġuni determinanti għas-sitwazzjoni ta' ħsara ta' dan il-produttur Komunitarju partikolari u ta' l-importazzjonijiet Komunitarja ta' l-industrija kollha.
(191)
Fir-rigward ta' l-Istati Uniti ta' l-Amerika, l-istatistiċi tal-Eurostat juru li s-sehem mis-suq ta' l-importazzjonijiet ta' l-SPT mill-Istati Uniti żdied minn 0,6 % fl-2001 għal 1,8 % fl-IP. Il-prezzijiet tal-bejgħ medji ta' l-Istati Uniti fil-bidu tal-perjodu meqjus ta' EUR 2 414 għal kull tunnellata metrika, jiġifieri kważi erba' darbiet ogħla minn dawk ta' l-industrija Komunitarja u sussegwentement naqsu ferm b'77 % għal EUR 797 għal kull tunnellata metrika waqt l-IP, iżda xorta eċċedew il-prezzijiet ta' l-industrija Komunitarja bi 8 %. Għalhekk, minkejja ż-żieda fl-importazzjonijiet mill-Istati Uniti ta' l-Amerika, minħabba l-livell tal-prezzijiet tagħhom, ma jistgħux jitqiesu bħala kawża sostanzjali tal-ħsara li ġarrbet l-industrija Komunitarja.
(192)
Intqal li l-importazzjonijiet mill-Arġentina u mill-Istati Uniti ilhom jiżdiedu b'rata stabbli mill-2001 u li s-sehem magħqud mis-suq tagħhom jeċċedi l-4 % fl-IP u li l-prezzijiet ta' l-Istati Uniti baqgħu taħt dawk mitluba mill-produtturi esportaturi fi tlieta mill-erba' pajjiżi konċernati.
(193)
L-allegazzjoni li l-prezzijiet ta' l-Istati Uniti kienu aktar baxxi minn dawk mitluba minn tlieta mill-erba' pajjiżi konċernati mhix konfermata mill-fatti. B'mod aktar ġenerali, ġie konkluż li partikolarment minħabba l-livelli għolja tal-prezzijiet, dawn l-importazzjonijiet ma jistgħux jitqiesu bħala kawża determinanti tal-ħsara.
(194)
Produttur li jesporta wieħed qal li l-industrija Komunitarja kienet primarjament attiva fil-produzzjoni u fil-bejgħ ta' kategoriji ta' prodotti ta' livell għoli (high end product categories) (OCTGs) li kellhom jikkompetu ma' l-importazzjonijiet mill-Ġappun, mill-Arġentina u mill-Istati Uniti. Kien argumentat li l-importazzjonijiet minn dawn it-tliet pajjiżi magħquda flimkien kienu jirrappreżentaw żieda fis-sehem mis-suq ta' 1,5 punti perċentwali bejn l-2001 u l-IP u li l-importazzjonijiet minn dawn it-tliet pajjiżi kienu qed jieħdu post l-SPT li jiġu prodotti mill-industrija Komunitarja minflok l-SPT li jiġu importati mir-Russja u mill-Ukrajna.
(195)
Ta' min jiġbed l-attenzjoni fuq il-fatt li l-industrija Komunitarja minkejja li qed tagħmel aktar enfasi fuq il-produzzjoni ta' prodotti ta' livell għoli b'valur miżjud (high end added value products), tibqa' tipproduċi it-tipi differenti kollha ta' l-SPT, inklużi il-prodotti ta' livell baxx (low end products) fi kwantitajiet sostanzjali. Tabilħaqq, l-OCTG jirrappreżentaw biss sehem żgħir mill-attivitajiet ta' l-industrija Komunitarja, jiġifieri 5 % tal-volum totali tal-bejgħ u 7 % tal-valur totali tal-bejgħ tal-prodott simili mibjugħ fis-suq Komunitarju matul l-IP. Iż-żieda fis-sehem magħqud mis-suq tal-Ġappun, ta' l-Arġentina u ta' l-Istati Uniti b'1,5 punti perċentwali, minn 4,5 % fl-2001 għal 6,0 % fl-IP tista', jekk hemm rabta wara kollox, tkun marbuta biss fi grad minuri mat-telf aktar evidenti ta' sehem mis-suq ta' l-industrija Komunitarja matul l-istess perjodu, jiġifieri minn 40,1 % għal 36,7 %. B'konsegwenza ta' dan, il-pretensjoni li l-importazzjonijiet minn dawn it-tliet pajjiżi ikkawżaw ħsara materjali lill-industrija Komunitarja trid tiġi rifjutata.
(196)
Produttur li jesporta wieħed qal li s-servizzi tal-Kummissjoni ma qiesux l-impatt ta' l-importazzjonijiet ta' l-SPT mill-Istati l-Membri l-ġodda. Prinċipalment għas-Slovakkja, kien argumentat li qabel kien instab li dawn l-importazzjonijiet kienu saru fil-KE bi prezzijiet suġġetti għal dumping li jagħmlu l-ħsara. Importazzjonijiet ta' din ix-xorta kienu suġġetti għal dazji ta' l-anti-dumping li skadew minħabba tkabbir f'nofs l-IP. Intqal ukoll li importazzjonijiet bħal dawn kienu l-kawża tat-telf mis-sehem mis-suq ta' l-industrija Komunitarja.
(197)
Madankollu, ta' min jinnota li l-volum tal-bejgħ mill-industrija Komunitarja u minn produtturi Ewropej oħrajn (fosthom is-Slovakkja) naqas rispettivament b'madwar 133 000 tunnellata metrika u 112 000 tunnellata metrika bejn l-2001 u l-2004, filwaqt li, fl-istess ħin, l-importazzjonijiet mill-erba' pajjiżi konċernati żdiedu b'madwar 120 000 tunnellata metrika (13).
(198)
Fir-rigward ta' l-importazzjonijiet mis-Slovakkja qabel it-tkabbir, ma jistax jintqal li importazzjonijiet ta' din ix-xorta setgħu ikkawżaw dumping ta' ħsara għall-industrija Komunitarja għall-perjodu 2001 sat-tkabbir (jiġifieri l-1 ta' Mejju 2004) billi kienu suġġetti għal dazji ta' l-anti-dumping li reġgħu stabbilew kundizzjonijiet ugwali ma' l-industrija Komunitarja. Kwalunkwe effett possibbli ta' dan il-bejgħ fl-UE 25 mill-1 ta' Mejju ma jitqiesx li huwa tali li jirrimedja għall-iskoperti tal-ħsara jew li jannulla r-rabta kawżali bejn l-importazzjonijiet li kienu suġġetti għal dumping mill-erba' pajjiżi li qegħdin jiġu investigati u l-ħsara li ġarrbet l-industrija Komunitarja. Tabilħaqq, analiżi ta' l-importazzjonijiet tal-prodott konċernat mis-Slovakkja fis-suq Komunitarju qabel u wara t-tkabbir, ibbażata fuq l-Eurostat, uriet li fis-sena ta' l-adeżjoni, dawn l-importazzjonijiet tal-prodott konċernat fil-bqija tas-suq Komunitarju (UE-24) żdiedu b'7 % jew 5 911-il tunnellata metrika meta pparagunati mas-sena ta' qabel l-adeżjoni. Din iż-żieda fil-volum hija żgħira ħafna meta pparagunati ma' l-iżvilupp ta' l-importazzjonijiet mill-erba' pajjiżi konċernati.
(199)
Minħabba dak li ssemma aktar 'il fuq, qed jiġi konkluż li s-sehem mis-suq ta' l-industrija Komunitarja ma naqasx minħabba l-kompetizzjoni intraKomunitarja.
(200)
Għalhekk, il-pretensjoni li l-kompetizzjoni intrakomunitarja tista' tkun il-kawża tat-tnaqqis tat-telf tas-sehem mis-suq ta' l-industrija Komunitarja hawnhekk qed jiġi rifjutat.
Iċ-ċikliċità tas-suq u r-rati tal-kambju
(201)
B'reazzjoni għall-iżvelar ta' l-iskoperti definittivi, produttur li jesporta wieħed iddikjara li l-fattur ta' ċikliċità tas-suq ta' l-azzar ma tqiesx kif meħtieġ mill-Artikolu 3(7) tar-Regolament bażiku.
(202)
F'dan ir-rigward ta' min jinnota li l-produttur li jesporta ma ressaq l-ebda evidenza li tissostanzja l-pretensjoni li ċ-ċikliċità tas-suq ta' l-azzar ikkawżat s-sitwazzjoni ta' ħsara ta' l-industrija Komunitarja. Aktar minn hekk, ta' min jinnota li ċ-ċikliċità tas-suq ta' l-azzar għandu jkollha impatt kemm fuq l-industrija Komunitarja kif ukoll fuq il-produtturi esportaturi bl-istess mod. B'hekk, ċiklu negattiv fis-suq ta' l-SPT li allegatament kellu impatt negattiv fuq l-istat ta' l-industrija Komunitarja missu kellu impatt negattiv ukoll fuq il-volum ta' l-importazzjonijiet ta' l-SPT, jiġifieri l-volumi ta' l-importazzjonijiet mill-erba' pajjiżi konċernati kellhom jonqsu. Madankollu, kif inhu deskritt fil-premessa (151), il-volumi akkumulati ta' l-importazzjonijiet ta' l-erba' pajjiżi konċernati żdiedu kull sena mill-2001 sa l-2004. B'hekk, qed jiġi konkluż li ċ-ċikliċità tas-suq ta' l-azzar ma tistax titqies bħala li kkawżat il-ħsara li ġarrbet l-industrija Komunitarja.
(203)
Kumpannija waħda qalet li l-waqgħa fil-valur ta' l-USD kontra l-EUR mill-2001 sa l-IP kellha impatt fuq is-sitwazzjoni ta' l-industrija Komunitarja mingħajr ma pprovdiet l-ebda evidenza li dawn il-varjazzjonijiet fir-rati tal-kambju effettivament kellhom impatt negattiv fuq ir-rendiment ta' l-industrija Komunitarja. Fl-assenza ta' kwalunkwe informazzjoni sostanzjata li turi li s-sitwazzjoni ta' ħsara ta' l-industrija Komunitarja kienet influwenzata minn apprezzament ta' l-EUR kontra l-USD, qed jiġi konkluż li l-varjazzjoni fir-rata tal-kambju ma kissritx ir-rabta kawżali bejn l-importazzjonijiet li kienu suġġetti għal dumping u s-sitwazzjoni ta' ħsara ta' l-industrija Komunitarja. Aktar minn hekk, l-analiżi ta' l-industrija Komunitarja kienet ibbażata fuq ir-rendiment finanzjarju tal-prodott simili li jsir u jinbiegħ fis-suq Komunitarju. Billi għall-maġġoranza l-kbira tal-bejgħ tal-prodott simili fis-suq Komunitarju intbagħatu fatturi bl-EUR u billi l-infiq il-kbir kollu tal-produzzjoni sar primarjament bl-EUR ukoll, il-varjazzjonijiet fir-rati tal-kambju ma kellhom fl-ebda każ impatt kbir fuq is-sitwazzjoni ta' ħsara ta' l-industrija Komunitarja.
(204)
Minħabba d-deskrizzjoni ta' aktar 'il fuq ta' l-iżvilupp tal-volumi, tal-prezz u ta' lishma mis-suq ta' l-importazzjonijiet li joriġinaw f'terzi pajjiżi oħrajn, qed jiġi konkluż li l-ħsara materjali li ġarrbet l-industrija Komunitarja ma tistax tkun attribwita lil dawn l-importazzjonijiet.
Iż-żieda fil-prezzijiet tal-materja prima
(205)
Żewġ produtturi esportaturi qalu li t-tnaqqis fir-redditività kien riżultat taż-żieda fl-ispiża tal-materja prima u għalhekk ma setax jiġi marbut ma' l-importazzjonijiet li kienu suġġetti għal dumping mill-pajjiżi konċernati. Tabilħaqq, l-ispiża tal-fdal u tal-billetti li huma l-materji primi ewlenin għall-produzzjoni ta' l-SPT żdiedet b'mod sinifikanti matul il-perjodu meqjus. Iż-żewġ produtturi Komunitarji wrew li l-prezz tal-fdal żdied bejn l-aħħar tliet xhur ta' l-2003 u l-aħħar tliet xhur ta' l-IP b'66 % u 77 % rispettivament. Produttur Komunitarju wieħed wera li matul il-perjodu kollu meqjus, mill-2001 sa l-IP, il-prezz tal-fdal kien aktar milli rdoppja minn EUR 99 għal kull tunnellata metrika fl-2001 għal EUR 253 għal kull tunnellata metrika fl-IP. Tendenza simili tal-prezzijiet setgħet tiġi osservata fir-rigward tal-prezzijiet medji tal-billetti.
(206)
Madankollu, il-ħsara materjali lill-industrija Komunitarja ma kienx ikkawżat miż-żieda fil-prezzijiet tal-materja prima bħala tali, iżda kif ġie spjegat fil-premessa (168), mill-fatt li l-industrija Komunitarja ma setgħetx tgħaddi dawn l-ispejjeż ogħla lill-klijenti. Tabilħaqq, minħabba l-importazzjonijiet kienu suġġetti għal dumping mill-pajjiżi konċernati li kienu b'mod sostanzjali irħas mill-prezzijiet ta' l-industrija Komunitarja, l-industrija Komunitarja ma setgħetx iżżid il-prezzijiet tal-bejgħ tagħha għal ammont li kellu jirrifletti ż-żieda fil-prezzijiet tal-materja prima.
(207)
Wara li ġew żvelati l-iskoperti definittivi, produttur li jesporta wieħed qal li ma kienx korrett li jiġi dikjarat li r-redditività naqset fl-IP għaliex il-produtturi Komunitarji ma setgħux, minħabba l-pressjoni tal-prezzijiet mill-importazzjonijiet li kienu suġġetti għal dumping, jgħollu l-prezzijiet għal livelli tali li setgħu jkopru ż-żieda fil-materja prima. Skond din il-kumpannija, il-prezz tal-materja prima (fdal) fl-IP żdied bi 15,8 %. Kien argumentat li l-prezzijiet ta' l-importazzjonijiet kienu suġġetti għal dumping żdiedu b'eċċess taż-żieda fl-ispejjeż tal-materja prima.
(208)
Madankollu, kif issemma' aktar 'il fuq, l-evidenza li nkisbet matul l-investigazzjoni wriet li ż-żieda fl-ispejjeż tal-materja prima tal-produtturi Komunitarji kienet ferm ogħla mill-allegat 15,8 % waqt l-IP. Ibbażat fuq l-informazzjoni provduta minn uħud mill-produtturi Komunitarji, instab ukoll li ż-żieda fil-prezzijiet tal-materja prima eċċediet iż-żieda tal-prezz medju u peżat ta' l-SPT mill-erba' pajjiżi konċernati matul il-perjodu meqjus kollu. Għalhekk, jiġi sostnut l-argument li minħabba l-pressjoni tal-prezzijiet mill-importazzjonijiet li kienu suġġetti għal dumping, il-produtturi Komunitarji ma setgħux iżidu l-prezzijiet u jagħmlu profitt mill-bejgħ.
L-imġiba anti-kompetittiva ta' ċerti produtturi Komunitarji
(209)
Il-miżuri anti-dumping fis-seħħ sa mill-1997 fuq l-ambitu tal-prodott oriġinali li jikkonċernaw ir-Rumanija u r-Russja m'għadhomx jiġu applikati sa minn Lulju 2004 bħala kwistjoni ta' prudenza marbuta ma' l-imġiba anti-kompetittiva ta' ċerti produtturi Komunitarji fil-passat.
(210)
Uħud mill-produtturi esportaturi u mill-importaturi talbu li jkun investigat il-grad safejn il-kartell ifformat minn ċertu produtturi Komunitarji seta' kellu impatt fuq ir-rendiment ta' l-industrija Komunitarja ġenerali.
(211)
F'dan ir-rigward, instab li ma ma kien hemm l-ebda trikkib fiż-żmien bejn kemm dam il-ksur ta' wħud mill-produtturi Komunitarji (mill-1990 sa l-1995 u, għal ċerti prodotti, sa l-1999) u l-perjodu meqjus (mill-2001 sa l-2004) tal-proċedura preżenti ta' l-anti-dumping. Aktar minn hekk, matul l-investigazzjoni ma nstabet l-ebda informazzjoni li l-prezzijiet ta' l-industrija Komunitarja jew l-indikaturi l-oħra tal-ħsara kienu influwenzati minn kwalunkwe imġiba anti-kompetittiva. Minħabba dak li ssemma aktar 'il fuq, u fl-assenza ta' kwalunkwe informazzjoni jew indikazzjoni li tgħid il-kuntrarju, jista' jiġi konkluż li l-kartell ifformat minn ċerti produtturi Komunitarji qabel l-2001 ma kellux effett fuq is-sitwazzjoni ta' ħsara ta' l-industrija Komunitarja matul il-perjodu meqjus.
(212)
Wara li ġew żvelati l-iskoperti definittivi, produttur li jesporta wieħed qal li s-servizzi tal-Kummissjoni naqsu milli jeżaminaw l-effetti probabbli ta' l-irkupru għal-kundizzjonijiet kompetittivi normali ta' l-industrija Komunitarja wara t-tmiem ta' l-imġiba ta' kartell fl-1999. Kien argumentat li t-trikkib fiż-żmien ta' l-imġiba ta' kartell u tal-perjodu meqjus tal-proċedura preżenti kien irrelevanti u li s-servizzi tal-Kummissjoni kienu żbaljaw fil-valutazzjoni tagħhom fir-rigward ta' l-analiżi tal-ħsara u tal-każwalità u setgħu kisru l-Artikolu 3(7) tar-Regolament bażiku.
(213)
L-ewwelnett, ġie enfasizzat li parti żgħira biss mill-prodott konċernat, jiġifieri l-OCTGs (klassifikati taħt NM 7304210020 u NM 7304291120) kienet konċernata mill-proċedura tal-kartell. Matul l-IP, il-volum ta' l-OCTGs mibjugħa fis-suq Komunitarju rrappreżenta 5 % biss tal-volum totali ta' bejgħ ta' l-industrija Komunitarja.
(214)
Aktar minn hekk, tqis li l-perjodu ta' sentejn bejn it-tmiem ta' l-imġiba ta' kartell u l-bidu tal-perjodu użat għad-determinazzjoni tal-ħsara huwa biżżejjed sabiex ippermetta ritorn lejn kundizzjonijiet kompetittivi normali għall-industrija Komunitarja. Madankollu, is-sitwazzjoni matul l-IP kienet ta' ħsara.
(215)
Minħabba dak li ssemma aktar 'il fuq, din il-pretensjoni ġiet irrifjutata.
5.4 Konklużjoni dwar il-kawżalità
(216)
Il-koinċidenza fiż-żmien bejn, fuq naħa waħda, iż-żieda fl-importazzjonijiet li kienu suġġetti għal dumping mill-pajjiżi konċernati, is-sejbiet ta' żieda fl-ishma mis-suq u l-bejgħ bi prezzijiet irħas u, fuq in-naħa l-oħra, id-deterjorazzjoni evidenti fis-sitwazzjoni ta' l-industrija Komunitarja, twassal għall-konklużjoni li l-importazzjonijiet li kienu suġġetti għal dumping ikkawżaw il-ħsara materjali li ġarrbet l-industrija Komunitarja fi ħdan it-tifsira ta' l-Artikolu 3(6) tar-Regolament bażiku.
6. L-INTERESS KOMUNITARJU
(217)
Skond l-Artikolu 21 tar-Regolament bażiku, għandu jiġu eżaminat jekk, minkejja l-konklużjoni dwar id-dumping li jagħmel il-ħsara, jeżistux raġunijiet konvinċenti jew le sabiex ikun konkluż li mhux fl-interess Komunitarju li jiġu adottati miżuri f'dan il-każ partikolari. F'dan ir-rigward, għandhom jitqiesu l-impatt probabbli tal-miżuri possibbli fuq il-partijiet kollha involuti fil-proċedura u anki l-konsegwenzi li ma jittieħdux miżuri.
6.1 L-industrija Komunitarja
(218)
Is-sitwazzjoni ta' ħsara ta' l-industrija Komunitarja rriżultat mid-diffikultà tagħha li tikkompeti ma' importazzjonijiet bi prezz baxx li kienu suġġetti għal dumping.
(219)
Jitqies li l-impożizzjoni tal-miżuri se tippermetti lill-industrija Komunitarja li żżid il-volum tal-bejgħ tagħha u tas-sehem tagħha mis-suq, u b'hekk tiġġenera ekonomiji ta' skala aħjar u għaldaqstant il-livell ta' profitt meħtieġ sabiex ikun ġustifikat l-investiment kontinwat fil-faċilitajiet ta' produzzjoni tagħha.
(220)
Jekk ma jiġux imposti l-miżuri, id-deterjorazzjoni tas-sitwazzjoni ta' l-industrija Komunitarja għandha tkompli. Mhux se tkun tista' tinvesti f'kapaċità produttiva ġdida u tikkompeti b'mod effettiv ma' l-importazzjonijiet minn pajjiżi terzi. Uħud mill-kumpanniji jkollhom iwaqqfu l-produzzjoni tal-prodott simili u jkeċċu l-impjegati tagħhom. Għaldaqstant, qed jiġi konkluż li l-impożizzjoni ta' miżuri anti-dumping huwa fl-interess ta' l-industrija Komunitarja.
(221)
Produttur wieħed fil-Komunità li ma lmentax u li huwa relatat ma' produttur li jesporta mir-Rumanija qal li l-produtturi fil-Komunità diġà għandhom jaħdmu b'kapaċità sħiħa għall-produzzjoni u m'għandhomx ikunu kapaċi jilħqu d-domanda għolja għall-SPT fis-suq Komunitarju u fil-pajjiżi terzi. Il-kumpannija argumentat li b'konsegwenza ta' dan, l-impożizzjoni tad-dazji għandha twassal għal nuqqas ta' provvista fis-suq Komunitarju. Madankollu, kif ġie dikjarat aktar 'il fuq, l-investigazzjoni żvelat li matul il-perjodu kollu meqjus, l-industrija Komunitarja kellha kapaċità għall-produzzjoni żejda sinifikanti li tista' tintuża fil-futur sabiex isir il-prodott konċernat sabiex tiġi sodisfatta d-domanda għall-SPT fis-suq Komunitarju.
(222)
Intqal ukoll li l-impożizzjoni tal-miżuri għandha tirriżulta f'limitazzjoni tal-kompetizzjoni fis-suq Komunitarju. Ta' min jinnota li minbarra l-produtturi li għamlu l-ilment, hemm diversi produtturi sinifikanti oħra tal-prodott konċernat fl-Istati Membri l-ġodda kif issemma fil-premessa (139). In-numru ta' produtturi fil-Komunità jitqies tali li jiżgura l-kompetizzjoni fi ħdan dan is-suq, anki bl-impożizzjoni tal-miżuri anti-dumping. Aktar minn hekk, kif issemma fil-premessi 0 sa (195), il-produtturi f'pajjiżi terzi oħra (eż. fl-Istati Uniti) qed jikkompetu wkoll ma' l-industrija Komunitarja bi prodotti u bi prezzijiet simili. Għalhekk, qed jitqies li l-impożizzjoni tal-miżuri la se tipperikola l-provvista ta' l-SPT u lanqas m'hi se tillimita l-kompetizzjoni fis-suq Komunitarju.
6.2 L-interess ta' l-importaturi mhux relatati
(223)
Safejn huma konċernati l-importaturi, tliet importaturi mhux relatati biss irrispondew għall-kwestjonarju u sussegwentement saret żjara ta' verifika lil tnejn minnhom. Ir-raba' importatur mhux relatat aċċetta żjara ta' verifika lejn l-aħħar tal-proċedura. Il-volumi tal-prodott konċernat importat minn dawn l-erba' importaturi rrappreżenta 8 % ta' l-importazzjonijiet totali fil-Komunità u 3 % tal-konsum Komunitarju.
(224)
Minħabba l-fatt li l-maġġoranza ta' l-importazzjonijiet kollha ta' l-SPT fil-Komunità jgħaddu mingħand l-importaturi li huma relatati mal-produtturi esportaturi u inqas minn nofs l-importazzjonijiet kollha jidħlu s-suq Komunitarju permezz ta' importaturi mhux relatati, l-importazzjonijiet ta' l-erba' importaturi mhux relatati jistgħu jitqiesu bħala rappreżentattivi ta' l-importaturi mhux relatati l-oħra kollha.
(225)
Għal wieħed mill-importaturi, l-importazzjonijiet tal-prodott konċernat irrappreżentaw 22 % ta' l-importazzjonijiet totali tiegħu ta' l-SPT u l-valur korrispondenti tal-bejgħ irrappreżenta 3 % tad-dħul totali tiegħu matul l-IP. Dan il-bejgħ ħalla profitt kbir matul l-IP. Meta jitqies li l-maġġoranza tal-fornituri ta' din il-kumpannija jinsabu fil-Komunità jew f'pajjiżi li mhumiex konċernati mill-impożizzjoni tad-dazji anti-dumping, l-impatt ta' l-impożizzjoni tal-miżuri anti-dumping ma jistgħux jitqiesu bħala sinifikanti.
(226)
It-tieni importatur li l-attività prinċipali tiegħu kienet tikkonsisti fl-importazzjoni u fit-trasformazzjoni ta' l-SPT, importa l-SPT kollha mill-pajjiżi konċernati, b'mod partikolari mir-Russja. Parti żgħira minn dawn l-importazzjonijiet kienu jikkonsistu f'dawk li jissejħu “tubi ċċertifikati”. Għaldaqstant, jitqies li impożizzjoni ta' dazji fuq l-importazzjonijiet mir-Russja se jkollha impatt negattiv fuq l-attività kummerċjali ġenerali u b'mod partikolari fuq ir-redditività ta' din il-kumpannija. Madankollu, meta jitqies li bħalissa minbarra dan l-importatur hemm fornitur ieħor wieħed biss ta' l-SPT iċċertifikati fil-Komunità, huwa ferm probabbli li kwalunkwe żieda fil-prezz minħabba d-dazju anti-dumping fuq dan il-prodott tista' tiġi mgħoddija lill-klijent finali. Aktar minn hekk, il-kumpannija għandha tkun tista' ġġib ukoll mill-inqas parti mill-akkwisti tagħha mingħand fornitur lokali fil-Komunita jew tissostitwixxi parti mill-akwisti tagħhom bi prodotti oħra milli l-prodott konċernat.
(227)
Iż-żewġ importaturi l-oħra li kkoperaw li l-volumi ta' l-importazzjoni tagħhom irrappreżentaw ukoll sehem minuri biss mill-volum totali ta' l-importazzjonijiet tal-prodott konċernat matul l-IP, qiesu lilhom infushom bħala li ma kinux affetwati minn impożizzjoni ta' dazji.
(228)
Fid-dawl ta' dak li ssemma aktar 'il fuq, jitqies li l-importaturi għandhom ikunu affetwati b'mod differenti bl-impożizzjoni ta' miżuri anti-dumping skond is-sitwazzjoni individwali tagħhom. Għalhekk, jista' jiġi konkluż li l-impożizzjoni tal-miżuri tabilħaqq jista' jkollha effett negattiv sinifikanti fuq is-sitwazzjoni finanzjarja ta' importatur wieħed. Madankollu, fil-medja, mhux mistenni li l-miżuri jkollhom impatt finanzjarju sinifikanti fuq is-sitwazzjoni ġenerali ta' l-importaturi.
6.3 L-interess ta' l-utenti
(229)
L-ebda utent tal-prodott konċernat ma rrisponda għall-kwestjonarju li ntbagħat mill-Kummissjoni. Madankollu, l-investigazzjoni wriet li l-SPT jintużaw l-aktar mill-kumpanniji ta' kostruzzjoni u taż-żejt. Skond l-informazzjoni disponibbli, l-SPT huma parti minn proġetti akbar (bojlers, katusi, kostruzzjoni) li minnhom jifformaw biss parti limitata. Għalhekk, ġie konkluż li l-impatt fuq l-ispejjeż li jirriżultaw mill-impożizzjoni tal-miżuri anti-dumping fuq l-SPT huwa ferm probabbli li ma jirriżultax f'impatt sinifikanti fuq l-ispejjeż ta' utenti ta' din ix-xorta, u b'hekk tingħata spjegazzjoni possibbli għan-nuqqas ta' koperazzjoni ta' l-utenti fil-proċedura preżenti.
(230)
Fuq il-bażi tas-sejbiet t'aktar 'il fuq, u fl-assenza ta' kwalunkwe element ieħor jew reazzjoni oħra mill-organizzazzjonijiet tal-konsumaturi, qed jiġi konkluż li probabbilment l-impatt tal-miżuri proposti fuq il-konsumaturi se jkun marġinali.
(231)
Għalhekk, qed jiġi konkluż li m'hemm l-ebda raġuni konvinċenti minħabba l-interess Komunitarju għaliex m'għandhomx jiġu imposti d-dazji anti-dumping.
7. IL-MIŻURI ANTI-DUMPING DEFINITTIVI
7.1 Il-livell ta' l-eliminazzjoni tal-ħsara
(232)
Sabiex ma titħalliex tkun ikkawżata aktar ħsara mill-importazzjonijiet li kienu suġġetti għal dumping, qed jitqies xieraq li jkunu adottati miżuri anti-dumping.
(233)
Il-miżuri għandhom ikunu imposti f'livell suffiċjenti sabiex jeliminaw il-ħsara kkawżata minn dawn l-importazzjonijiet mingħajr ma jeċċedu l-marġni tad-dumping misjub. Meta jiġi kalkolat l-ammont ta' dazju neċessarju sabiex jitneħħew l-effetti tad-dumping li jagħmel il-ħsara, tqies li kwalunkwe miżura għandha tħalli lill-industrija Komunitarja tkopri l-ispejjeż tal-produzzjoni tagħha u tikseb b'mod ġenerali profitt qabel it-taxxa li jista' jinkiseb b'mod raġonevoli minn industrija ta' dan it-tip fis-settur f'kundizzjonijiet normali ta' kompetizzjoni, jiġifieri fl-assenza ta' importazzjonijiet li kienu suġġetti għal dumping, fuq il-bejgħ tal-prodott simili fil-Komunità. Meta jitqies il-livell medju ta' profitabilità miksub mill-industrija Komunitarja fl-2001, instab li marġni ta' profitt ta' 3 % tad-dħul jista' jitqies bħala l-minimu xieraq li l-industrija Komunitarja setgħet tistenna li tikseb fl-assenza ta' dumping li jagħmel il-ħsara. Iż-żieda neċessarja fil-prezz kienet imbagħad iddeterminata fuq il-bażi ta' paragun bejn il-prezz medju u peżat ta' l-importazzjonijiet, kif kien stabbilit għall-kalkolu tat-traħħis tal-prezz, mal-prezz li ma jagħmilx ħsara tal-prodotti mibjugħa mill-industrija Komunitarja fis-suq Komunitarju. Il-prezz li ma jagħmilx ħsara nkiseb bl-aġġustament tal-prezz tal-bejgħ ta' l-industrija Komunitarja permezz tat-telf/tal-profitt effettiv li kien hemm matul l-IP u billi jiġi miżjud il-marġni ta' profitt li ssemma aktar 'il fuq. Kwalunkwe differenza li rriżultat minn dan il-paragun imbagħad kienet espressa bħala persentaġġ tal-valur totali ta' l-importazzjoni tas-CIF.
7.2 Il-miżuri definittivi
(234)
Fid-dawl ta' dak li ssemma aktar 'il fuq, jitqies li skond l-Artikolu 9 tar-Regolament bażiku, il-miżuri anti-dumping definittivi fuq l-importazzjonijiet tal-prodott konċernat għandhom jiġu imposti fuq il-livell ta' l-akar marġni tad-dumping u tal-ħsara baxx misjub, skond ir-regola ta' inqas dazju.
(235)
Peress li l-livelli ta' l-eliminazzjoni tal-ħsara huma ogħla mill-marġnijiet tad-dumping li ġew stabbiliti, il-miżuri definittivi għandhom ikunu bbażati fuq dawn ta' l-aħħar. Il-marġnijiet residwali tad-dumping ġew iffissati fil-livell għall-kumpannija bl-għola marġni individwali f'kull pajjiż.
(236)
Ir-rati tad-dazji li ġejjin, espressi bħala persentaġġ tal-prezz tas-CIF fil-fruntiera Komunitarja, bid-dazji doganali mhux imħallsa, huma kif ġej:
Pajjiż
Kumpannija
Rata ta' dazju (%)
Kroazja
Il-kumpanniji kollha
29,8 %
Rumanija
S.C. T.M.K. Artrom S.A.
17,8 %
S.C. Mittal Steel Roman S. A
17,7 %
S.C. Silcotub S.A.
11,7 %
Il-kumpanniji l-oħra kollha
17,8 %
Russja
Joint Stock Company Chelyabinsk Tube Rolling Plant and Joint Stock Company Pervouralsky Novotrubny Works
24,1 %
Il-kumpanniji l-oħra kollha
35,8 %
Ukrajna
OJSC Dnepropetrovsk Tube Works
12,3 %
CJSC Nikopolsky Seamless Tubes Plant Niko Tube and OJSC Nizhnedneprovsky Tube Rolling Plant
25,1 %
CJSC Nikopol Steel Pipe Plant Yutist
25,7 %
Il-kumpanniji l-oħra kollha
25,7 %
(237)
Id-dazji anti-dumping speċifiċi għall-kumpanniji individwali li ġew speċifikati f'dan ir-Regolament kienu stabbiliti fuq il-bażi tas-sejbiet ta' l-investigazzjoni preżenti. Għalhekk, jirriflettu s-sitwazzjoni li nstabet matul l-investigazzjoni fir-rigward ta' dawn il-kumpanniji. Dawn id-dazji (għall-kuntrarju tad-dazju mal-pajjiż kollu applikabbli għall-“kumpanniji l-oħra kollha”) huma għalhekk applikabbli esklużivament għall-importazzjonijiet ta' prodotti li joriġinaw fil-pajjiż konċernat u li ġew prodotti mill-kumpanniji u b'hekk mill-entitajiet legali speċifiċi li ssemmew. Il-prodotti importati li saru minn kwalunkwe kumpannija oħra li ma tissemmix speċifikament b'isimha fil-parti operattiva ta' dan ir-Regolament, inklużi l-entitajiet relatati ma' dawk li ssemmew b'mod speċifiku, ma jistgħux jibbenefikaw minn dawn id-dazji u għandhom ikunu suġġetti għad-dazji applikabbli għall-“kumpanniji l-oħra kollha”.
(238)
Kwalunkwe pretensjoni li titlob l-applikazzjoni ta' dawn ir-rati ta' dazju anti-dumping għall-kumpanniji individwali (eż. wara bidla fl-isem ta' l-entità jew wara l-istabbiliment ta' entitajiet ġodda tal-produzzjoni jew tal-bejgħ) għandha tkun indirizzata minnufih lill-Kummissjoni (14) bl-informazzjoni relevanti kollha, b'mod partikolari kwalunkwe modifika fl-attivitajiet tal-kumpannija marbuta mal-produzzjoni, mal-bejgħ domestiku u mill-esportazzjoni assoċjat ma', eż., dik il-bidla fl-isem jew dik il-bidla fl-entitajiet tal-produzzjoni u tal-bejgħ. Jekk ikunu ġustifikati, se jsiru l-arranġamenti xierqa, inkluż billi tiġi aġġornata l-lista tal-kumpanniji li jibbenefikaw mir-rati ta' dazji individwali. Sabiex ikun żgurat infurzar xieraq tad-dazju ta' l-antidumping, il-livell ta' dazju mal-pajjiż kollu għandu japplika mhux biss għall-esportatur li ma kkoperax, iżda anki għal dawk il-kumpanniji li ma kellhom l-ebda esportazzjoni matul l-IP. Madankollu, il-kumpanniji ta' l-aħħar huma mistiedna, meta jissodisfaw ir-rekwiżiti tat-tieni paragrafu ta' l-Artikolu 11(4) tar-Regolament bażiku, li jippreżentaw talba għal reviżjoni skond dak l-Artikolu sabiex is-sitwazzjoni tagħhom tiġi eżaminata individwalment.
(239)
Safejn hija konċernata l-identifikazzjoni tal-limitu tas-CEV mill-awtoritajiet Doganali fil-fruntiera Komunitarja, l-identifikazzjoni tas-CEV tista' ssir indirettament permezz tal-verifika tal-11-il Kodiċi NM li taħthom huwa klassifikat il-prodott konċernat. Matul il-perjodu meqjus kollu, 99,9 % ta' l-importazzjonijiet kollha tal-prodott konċernat kienu SPT b'CEV li kien aktar baxx mil-limitu ta' 0,86. Għalhekk, kien konkluż li l-importazzjonijiet kollha ta' l-SPT mill-pajjiżi konċernati taħt il-11-il Kodiċi NM għandhom jitqiesu bħala l-prodott konċernat, ħlief f'dawk il-każi ferm rari meta l-importatur jista' juri li s-CEV tal-prodotti importati jeċċedi l-limitu ta' 0,86.
7.3 It-talba għal eżenzjoni
(240)
Importatur wieħed li importa dawk li jissejjħu l-“SPT iċċertifikati” fil-Komunità ssuġġerixxa li l-kumpannija tiegħu għandha tkun eskluża mill-applikazzjoni tad-dazju ta' l-antidumping. Madankollu l-kumpannija ma tat l-ebda raġuni li fuq il-bażi tagħha għandha tkun ġustifikata eżenzjoni individwali ta' din ix-xorta. Ta' min jinnota li dan l-importatur kien qed jimporta SPT li kienu suġġetti għal dumping li kkawżaw ħsara lill-industrija Komunitarja u li għalhekk ma kien hemm l-ebda raġuni sabiex tingħata kwalunkwe eżenjoni individwali lil din il-kumpannija. Aktar minn hekk, tqies li l-eżenzjoni ta' dan l-importatur mid-dazji anti-dumping għandha tikkostitwixxi riskju għoli mhux xierqa ta' elużjoni tal-miżuri. Tabilħaqq, peress ukoll li t-tubi ċċertifikati jistgħu jintużaw f'firxa ta' applikazzjonijiet, ma setax ikun żgurat b'mod suffiċjenti li dawn l-importazzjonijiet jintużaw biss f'xogħlijiet ta' kostruzzjoni fl-Italja.
7.4 It-talba għal sospensjoni parzjali
(241)
Wara l-iżvelar tas-sejbiet definittivi, importatur wieħed talab sospensjoni parzjali tad-dazji ta' disa' xhur (li tista' tiġi estiża għal perjodu ieħor ta' 12-il xahar) fuq ċerti importazzjonijiet tal-prodott konċernat, li sar mill-produttur li jesporta Russu TMK, iklassifikat taħt il-Kodiċi NM 7304 39 92 u ċċertifikat mill-Ministeru Taljan tax-Xogħol għall-użu f'xogħlijiet pubbliċi ta' kostruzzjoni fl-Italja.
(242)
L-importatur argumenta li sospensjoni parzjali għandha tkun ġustifikata minħabba interess Komunitarju skond l-Artikolu 14(4) tar-Regolament bażiku. Intqal li mingħajr is-sospensjoni parzjali tal-miżuri, l-importatur ikollu jieqaf jimporta tubi ċċertifikati u għaldaqstant fl-Italja jifdal kumpannija waħda biss li tipproduċi SPT iċċertifikati sabiex b'hekk tikkostitwixxi monopolju.
(243)
L-importatur qal li s-sospensjoni parzjali tal-miżuri m'għandha tikkawża l-ebda ħsara lill-allegat produttur Komunitarju uniku li l-volum tal-produzzjoni tiegħu ta' l-SPT iċċertifikati allegatament ikopri biss madwar żewġ terzi tad-domanda annwali ta' l-SPT iċċertifikat fl-Italja. L-importatur argumenta wkoll li sospensjoni parzjali tal-miżuri tista' tiġi mmonitorjata faċilment mid-dwana Taljana permezz ta' verifika sempliċi tad-dokumenti ta' ċertifikazzjoni li jridu jiġu preżentati lid-dwana ma' kull transazzjoni ta' importazzjoni.
(244)
Safejn huwa konċernat l-argument li s-sospensjoni mhux parzjali tal-miżuri għandha toħloq monopolju fis-suq Komunitarju, ta' min jinnota li filwaqt li matul l-IP kienu jeżistu żewġ produtturi fl-Italja li jipproduċu l-SPT iċċertifikati, sa mit-tmiem ta' l-2005 tabilħaqq għad fadal kumpannija waħda biss. Madankollu, jista' jintwera li matul l-IP, l-importazzjonijiet tat-tubi ċċertifikati mir-Russja li ġew suġġetti għal dumping raħħsu l-prezzijiet tat-tubi ċċertifikati li ġew prodotti mill-industrija Komunitarja sa tali punt li l-produtturi Komunitarji ma setgħux jikkompetu ma' dawn l-importazzjonijiet li kienu suġġetti għal dumping u għaldaqstant kellhom jieqfu jew inaqqsu f'daqqa l-produzzjoni ta' l-SPT iċċertifikati. Peress li l-fatt li baqa' produttur Komunitarju wieħed biss ta' l-SPT iċċertifikati fis-suq Komunitarju kien effettivament konsegwenza ta' l-importazzjonijiet ta' l-SPT iċċertifikati mir-Russja li kienu suġġetti għal dumping, l-argument li s-sospensjoni parzjali tad-dazji m'għandha tikkawża l-ebda ħsara lill-industrija Komunitarja għandha tiġi rrifjutata. Għall-kuntrarju, huwa mistenni li l-impożizzjoni tad-dazji se twassal għal żieda fil-kompetizzjoni u d-dħul mill-ġdid ta' produtturi Komunitarji oħra ta' tubi ċċertifikati fis-suq Komunitarju.
(245)
Filwaqt li huwa rikonoxxut li l-monitoraġġ tas-sospensjoni parzjali mill-awtoritajiet doganali Taljani fil-prinċipju tista' tkun vijabbli, is-sospensjoni parzjali mitluba għandha tiġi rrifjutata wkoll għall-istess raġunijiet bħat-talba għal eżenzjoni li ssemmiet qabel fil-premessa (240). L-għoti ta' sospensjoni parzjali tal-miżuri lil importatur individwali wieħed għandha tikkonsisti f'riskju għoli ta' elużjoni mhux xieraq, peress li l-SPT iċċertifikati importati minn din il-kumpannija jistgħu jintużaw ukoll għal finijiet oħra mili f'xogħlijiet ta' kostruzzjoni fl-Italja.
7.5 L-impenji
(246)
L-istess importatur issuġġerixxa li għandu jiġi aċċettat impenn mill-produttur li jesporta Russu li jfornieh. L-impenn għandu jistabbilixxi volum ta' importazzjonijiet mingħajr dazju b'limitu massimu kwantitativ. L-importatur argumenta li l-importazzjonijiet sa kwantità ta' din ix-xorta għandhom jintużaw biss fi proġetti pubbliċi ta' kostruzzjoni fl-Italja. Għaldaqstant, dawn l-importazzjonijiet m'għandhom jikkawżaw l-ebda ħsara lill-industrija Komunitarja. Barra minn hekk, għandu jkun hemm provvista insuffiċjenti ta' SPT iċċertifikati fil-Komunità. Madankollu, għandu jiġi nnutat li skond l-Artikolu 8(1) tar-Regolament bażiku huma biss il-produtturi esportaturi li jistgħu joffru impenn, u mhux l-importaturi. Għaldaqstant din it-talba ġiet miċħuda.
(247)
Wara l-iżvelar tal-fatti u tal-konsiderazzjonijiet essenzjali li fuq il-bażi tagħhom kien hemm il-ħsieb li tiġi rakkomandata l-impożizzjoni ta' dazji anti-dumping definittivi, il-maġġoranza tal-produtturi esportaturi fil-pajjiżi konċernati offrew impenji tal-prezzijiet skond l-Artikolu 8(1) tar-Regolament bażiku.
(248)
Madankollu, il-prodott konċernat huwa kkaratterizzat minn numru konsiderevoli ta' tipi ta' prodott b'uħud mill-karatteristiċi li mhumiex faċilment dixxernibbli ma' l-importazzjoni. Dan jagħmilha prattikament impossibbli li jiġu stabbiliti prezzijiet minimi għal kull tip ta' prodott illi jkollhom valur sinifikattiv u li jistgħu jiġu mmonitorjati b'mod xieraq mill-Kummissjoni u mill-awtoritajiet doganali ta' l-Istati Membri fil-mument ta' l-importazzjoni. Barra minn hekk, fl-aħħar snin, il-prodott konċernat wera volatilità konsiderevoli fil-prezzijiet u għaldaqstant mhux adattat għal impenn ta' prezzijiet iffissati fuq medda estiża ta' żmien. Il-volatilità fil-prezzijiet hija kaġunata mill-volatilità fil-prezzijiet tal-materja prima, fosthom il-billetti tal-metall, l-ingotti jew il-fdal ta' l-azzar, li jikkostitwixxu komponenti prinċipali iżda li jvarjaw ta' l-ispiża tal-produzzjoni. Kieku l-prezzijiet minimi ta' l-importazzjoni kellhom jiġu indiċjati mal-prezz ta' waħda mill-materji primi, ikun jeħtieġ li jiġu stabbiliti formuli differenti ta' l-indiċjar skond il-grupp ta' sottoprodott u dan iwassal sabiex id-determinazzjoni tal-parametri tal-formuli ta' indiċjar u l-immonitorjar ta' l-impenji jkunu estremament kumpless.
(249)
Barra minn hekk, ta' min ifakkar li kienu aċċettati impenji fil-passat għal ċerti prodotti li jaqgħu fi ħdan l-ambitu tal-prodott ta' l-investigazzjoni korrenti. Intwera li kien diffiċli ferm li dawk l-impenji li kienu bbażati fuq il-prinċipju li l-prezzijiet għal kull grupp ta' prodotti għandhom ikunu skond l-istruttura tal-prezzijiet li qed tintuża fil-Komunità jiġu monitorjati mill-Kummissjoni jew instab li ma rnexxilhomx jgħollu l-prezzijiet għal livelli li ma jagħmlux ħsara li kellhom iġibu lura l-kummerċ ġust fis-suq Komunitarju (15).
(250)
Barra minn hekk, f'numru ta' każijiet, il-klassifikazzjoni proposta tal-prodott ma kinitx dettaljata biżżejjed sabiex tippermetti monitoraġġ xieraq, jew il-livell tal-prezzijiet propost ma kienx jippermetti t-tneħħija tad-dumping li jagħmel il-ħsara.
(251)
Minħabba dak li ssemma aktar 'il fuq, b'mod partikolari d-diffikultajiet sabiex jiġu mmonitorjati l-prezzijiet minimi ta' l-importazzjoni differenti, jitqies li l-impenji fil-prinċipju ma jistgħux jaħdmu. Madankollu, minħabba li r-Rumanija dalwaqt taderixxi mal-Komunità, ser jiġi limitat it-tul taż-żmien tal-miżuri kontra r-Rumanija. Għaldaqstant, ir-riskju li l-esportaturi Rumeni jevadu l-prezzijiet minimi ta' l-importazzjoni huwa limitat u daqstant ieħor il-potenzjal ta' tibdil sinifikanti fil-prezzijiet. Għalhekk permezz tad-Deċiżjoni 2006/…/KE ta' (16) li tilqa' impenji offruti b'konnessjoni mal-proċediment ta' l-anti-dumping li jikkonċerna l-importazzjonijiet ta' ċerti pajpijiet u tubi seamless, tal-ħadid jew ta' l-azzar, li joriġinaw, inter alia, fir-Rumanija, il-Kummissjoni aċċettat l-impenji offerti mill-produtturi esportaturi tar-Rumanija. Ir-raġunijiet li minħabba fihom dan l-impenn ġie aċċettata huma spjegati f'aktar dettall f'dik id-Deċiżjoni. Il-Kunsill jirrikonoxxi li l-impenn offert jelimina l-effett dannuż tad-dumping u jillimita bi grad sinifikanti r-riskju ta' l-evitar.
(252)
Biex il-Kummissjoni u l-awtoritajiet doganali jkunu f'pożizzjoni aħjar li jimmonitorjaw b'mod effettiv il-konformità tal-kumpanniji ma' l-impenji, meta t-talba għal ċirkolazzjoni libera tiġi ppreżentata lill-awtorità doganali releventi, l-eżenzjoni mid-dazju anti-dumping ikun suġġett għall-kundizzjoni ta' (i) il-preżentazzjoni ta' fattura ta' l-impenn, li hija fattura kummerċjali li fiha mill-anqas l-elementi elenkati u d-dikjarazzjoni stipulata fl-Anness; (ii) il-fatt li huma manifatturati, trasportati bil-baħar u fatturati direttament mill-kumpanniji msemmija lill-ewwel konsumatur fil-Komunità, u (iii) il-fatt li l-oġġetti dikjarati u ppreżentati lid-dwana jikkorrispondu b'mod preċiż mad-deskrizzjoni tal-fattura ta' l-impenn. Fejn il-kondizzjonijiet ta' hawn fuq ma jintlaħqux id-dazju adattat ta' l-anti-dumping se jkun pagabbli fil-ħin ta' meta tintlaqa' d-dikjarazzjoni għar-rilaxx għaċ-ċirkolazzjoni libera.
(253)
Kull meta l-Kummissjoni tirtira skond l-Artikolu 8(9) tar-Regolament bażiku, l-aċċettazzjoni ta' impenn wara ksur permezz ta' riferiment għal tranżazzjonijiet partikolari u tiddikjara l-fatturi relevanti ta' l-impenn bħala invalidi, debitu doganali se jkun pagabbli fil-mument ta' accettazzjoni tad-dikjarazzjoni għal rilaxx għaċ-ċirkolazzjoni libera ta' dawn it-tranżazzjonijiet
(254)
L-importaturi għandhom dejjem ikunu konxji li debitu doganali jista' jkun pagabbli, bħala riskju normali tan-negozju, fil-mument ta' l-aċċettazzjoni tad-dikjarazzjoni għar-rilaxx għaċ-ċirkolazzjoni libera hekk kif deskritt fl-intestatutura (252) u (253) anki jekk impenn offrut mill-manifattur li minnu kienu qegħdin jixtru, direttament jew indirettament, intlaqa' mill-Kummissjoni.
(255)
Skond l-Artikolu 14(7) tar-Regolament bażiku, l-awtoritajiet doganali għandhom jinformaw lill-Kummissjoni immedjatament kullmeta jsibu indikazzjonijiet ta' vjolazzjoni ta' l-impenn
(256)
Għar-raġunijiet fuq indikati, l-impenji offerti mill-produtturi esportaturi tar-Rumanija huma għalhekk ikkunsidrati aċċettabbli mill-Kummissjoni u l-kumpanniji konċernati ġew informati dwar il-fatti, konsiderazzjonijiet u obbligi essenzjali li fuqhom hija bbażata din l-aċċettazzjoni. Madankollu, għar-raġunijiet fuq imsemmija, l-impenji offerti mill-produtturi esportaturi tar-Russja u ta' l-Ukrajna mhumiex aċċettabbli.
(257)
Għandu jiġi nnotat li fl-eventwalità ta' vjolazzjoni jew irtirar ta' l-impenn jew ta' suspett ta' vjolazzjoni, dazju anti-dumping jista' jiġi impost, skond l-Artikoli 8(9) u (10) tar-Regolament bażiku.
7.6 Konklużjoni rigward iż-żewġ reviżjonijiet interim u l-miżuri eżistenti
(258)
Ta' min ifakkar li, kif jissemma fil-premessa (3), fuq l-inizjattiva tal-Kummissjoni stess inbdew żewġ reviżjonijiet interim, sabiex tkun permessa kwalunkwe emenda jew revoka tal-miżuri anti-dumping definittivi eżistenti li huma fis-seħħ fuq l-importazzjonijiet ta' l-ambitu oriġinali tal-prodott mill-Kroazja, mir-Rumanija, mir-Russja u mill-Ukrajna.
(259)
Fuq il-bażi tas-sejbiet ta' l-investigazzjoni preżenti, għandhom jiġu imposti miżuri fuq l-importazzjonijiet ta' l-SPT kif inhuma definiti fil-premessa (17) li joriġinaw fil-Kroazja, fir-Rumanija, fir-Russja u fl-Ukrajna. Peress li l-prodott konċernat kif inhu definit fit-taqsima 2.1 ikopri wkoll l-ambitu tal-prodott tal-miżuri li diġà huma eżistenti, l-impożizzjoni kontinwata tal-miżuri imposti fuq l-ambitu oriġinali tal-prodott mir-Regolament (KE) Nru 2320/97 u mir-Regolament (KE) Nru 348/2000, m'għadhiex adatta u għaldaqstant dawk ir-Regolamenti, kif emendati, għandhom jiġu revokati.
(260)
B'mod parallel, iż-żewġ reviżjonijiet interim li ssemmew aktar 'il fuq, kif ukoll ir-reviżjonijiet interim u ta' skadenza li nbdew f'Novembru 2002 u li jissemmew fit-taqsima 1.2, għandhom jiġu mitmuma.
(261)
Barra minn hekk, ir-Regolament (KE) Nru 1866/2005 li jestendi s-sospensjoni parzjali tal-miżuri fuq l-ambitu oriġinali tal-prodott mill-Kroazja u mill-Ukrajna ma jibqax validu wara r-revoka tar-Regolament (KE) Nru 348/2000.
ADOTTA DAN IR-REGOLAMENT:
Artikolu 1
Huwa b'dan impost dazju anti-dumping definittiv fuq l-importazzjonijiet ta' ċerti pajpijiet u tubi mingħajr saldaturi (seamless), tal-ħadid jew ta' l-azzar, ta' cross-section ċirkolari, b'dijametru estern li ma jeċċedix l-406,4 mm b'Valur Ekwivalenti għall-Karbonju (CEV) li ma jeċċedix iż-0,86 skond il-formula u l-analiżi kimika ta' l-Istitut Internazzjonali tas-Saldatura (IIW) (17) li jaqgħu taħt il-Kodiċijiet NM ex 7304 10 10, ex 7304 10 30, ex 7304 21 00, ex 7304 29 11, ex 7304 31 80, ex 7304 39 58, ex 7304 39 92, ex 7304 39 93, ex 7304 51 89, ex 7304 59 92 u ex 7304 59 93 (18) (kodiċijiet TARIC 7304101020, 7304103020, 7304210020, 7304291120, 7304318030, 7304395830, 7304399230, 7304399320, 7304518930, 7304599230 u 7304599320) u li joriġinaw fil-Kroazja, fir-Rumanija, fir-Russja u fl-Ukrajna.
Ir-rata tad-dazju anti-dumping definittiv applikabbli għall-prezz nett liberu fil-fruntiera Komunitarja, qabel id-dazju, tal-prodotti li ġew deskritti aktar 'il fuq u manifatturati mill-kumpanniji ta' hawn taħt għandha tkun kif ġej:
Pajjiż
Kumpannija
Dazju antidumping
Kodiċi addizzjonali TARIC
Kroazja
Il-kumpanniji kollha
29,8 %
Rumanija
S.C. T.M.K. Artrom S.A.
17,8 %
A738
S.C. Mittal Steel Roman S. A
17,7 %
A739
S.C. Silcotub S.A.
11,7 %
A740
Il-kumpanniji l-oħra kollha
17,8 %
A999
Russja
Joint Stock Company Chelyabinsk Tube Rolling Plant u Joint Stock Company Pervouralsky Novotrubny Works
24,1 %
A741
Il-kumpanniji l-oħra kollha
35,8 %
A999
Ukrajna
OJSC Dnepropetrovsk Tube Works
12,3 %
A742
CJSC Nikopolsky Seamless Tubes Plant Niko Tube and OJSC Nizhnedneprovsky Tube Rolling Plant
25,1 %
A743
CJSC Nikopol Steel Pipe Plant Yutist
25,7 %
A744
Il-kumpanniji l-oħra kollha
25,7 %
A999
Minkejja l-ewwel subparagrafu, id-dazju anti-dumping definittiv ma għandux japplika għall-importazzjonijiet rilaxxati għaċ-ċirkolazzjoni libera skond l-Artikolu 2.
Sakemm ma jkunx speċifikat mod ieħor, għandhom japplikaw id-dispożizzjonijiet fis-seħħ li jikkonċernaw id-dazji doganali.
Artikolu 2
1. L-importazzjonijiet dikjarati sabiex jiġu rilaxxati għaċ-ċirkolazzjoni libera fatturati minn kumpanniji li mingħandhom il-Kummissjoni aċċettat impenji u li l-ismijiet tagħhom huma elenkati fid-Deċiżjoni tal-Kummissjoni 2006/…/KE (19), kif emendata minn żmien għal żmien, għandhom ikunu eżenti mid-dazju anti-dumping impost mill-Artikolu 1, sakemm:
-
ikun manifatturati, trasportati u fatturati direttament mill-imsemmija kumpanniji lill-ewwel klijent indipendenti fil-Komunità; u
-
tali importazzjonijiet ikunu akkumpanjati minn fattura b'impenn li tkun fattura kummerċjali li tikkontjeni għall-inqas l-elementi u d-dikjarazzjoni stipulati fl-Anness ma' dan ir-Regolament; u
-
il-prodotti dikjarati u preżentati lid-dwana jikkorrispondu preċiżament mad-deskrizzjoni fuq il-fattura b'impenn.
2. Għandu jiġi addebitat debitu doganali fil-mument li tiġi aċċettata d-dikjarazzjoni ta' rilaxx għaċ-ċirkolazzjoni libera:
-
kull meta jiġi stabbilit, fir-rigward ta' importazzjonijiet deskritti fil-paragrafi 1, li waħda jew aktar mill-kondizzjonijiet elenkati f'dak il-paragrafu mhumiex milħuqa; jew
-
meta l-Kummissjoni tkun irtirat l-aċċettazzjoni ta' l-impenn skond l-Artikolu 8(9) tar-Regolament bażiku f'Regolament jew f'Deċiżjoni li jirreferu għal tranżazzjonijiet partikolari u jiddikjaraw invalidi l-fatturi bl-impenn relevanti.
Artikolu 3
Ir-Regolament (KE) Nru 2320/97 u r-Regolament (KE) Nru 348/2000 huma b'dan imħassra.
Artikolu 4
Ir-reviżjonijiet interim tad-dazji anti-dumping fuq l-importazzjonijiet ta' l-SPT tal-ħadid jew ta' l-azzar mhux ligat (non-alloy) li joriġinaw, inter alia, fir-Russja u fir-Rumanija u fil-Kroazja u fl-Ukrajna, li nbdew f'Marzu 2005, huma b'dan terminati.
Ir-reviżjonijiet interim u ta' skadenza, li nbdew f'Novembru 2002 u li ġew konfermati mill-premessa (20) tar-Regolament (KE) Nru 1322/2004 bħala għaddejjin, huma b'dan terminati.
Artikolu 5
Dan ir-Regolament għandu jidħol fis-seħħ fil-jum ta' wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tieghu u għandu japplika direttament fl-Istati Membri kollha.
Magħmul fil-Lussemburgu, nhar is-27 ta' Ġunju 2006.

Labels: 1
4
7
3
18